**Φλώρα Νεδέλκου -1ο ΓΕΛ Φλώρινας**

**«Δύο εβδομάδες»**

Για ένα ακόμη Σαββατόβραδο κοίταζα, όπως συνήθιζα να κάνω τον τελευταίο καιρό, έξω από το παράθυρό μου. Καθώς χάζευα τον άδειο, για μία ακόμα φορά, δρόμο, πλήθος σκέψεων πλημμύρισε το μυαλό μου. Πόσες φορές, άραγε, είχα ευχηθεί στο παρελθόν με μία αθώα παιδικότητα να σταματούσε για λίγο ο χρόνος και να εξαφανίζονταν όλες μου οι υποχρεώσεις; Επιζητούσα τόσο έντονα να ζήσω έστω και μία στάλα πραγματικής ελευθερίας… Ο γρήγορος ρυθμός της ζωής σε συνδυασμό με τη ρουτίνα ολοένα κι έσφιγγε την θηλιά, που ήταν περασμένη στον λαιμό μου. Είχα παραμελήσει τόσα πολλά πράγματα και η ανάγκη υπερίσχυσης έναντι των ευθυνών μου είχε καταφέρει να με τυφλώσει. Θα μπορούσε να πει κανείς ότι η ιστορία μου μοιάζει με αυτή του Ίκαρου! Μόνο που στη δική μου περίπτωση παρέμενα κοντά στον Ήλιο, λιώνοντας σιγά-σιγά, χωρίς καν να προσπαθώ να απομακρυνθώ. Τελικά, όμως, μου δόθηκε η ευκαιρία, που τόσο επιθυμούσα, έστω κι με τον πιο δυσάρεστο και βάναυσο τρόπο. Άξιζε όλος αυτός ο πανικός, ο φόβος, ο θρήνος και ο χαμός, για να αποκτήσω ένα δροσερό αεράκι, που θα με βοηθούσε να πετάξω μακριά; Για να βρίσκομαι σε θέση να εντοπίζω τα ελαττώματά μου, λογικά κάτι έχει αλλάξει μέσα μου, έτσι δεν είναι; Τον τελευταίο καιρό, συνέβησαν τόσα αλλόκοτα πράγματα, τα οποία ακόμη και σήμερα, μου είναι δύσκολο να τα αντιληφθώ. Πόσο εύκολα μπορεί να αλλάξει η ζωή μας και τελικά πόσο μικροσκοπικοί κι ανίσχυροι είμαστε; Ποτέ μου, όμως, δεν θα ξεχάσω εκείνες τις νύχτες, που με γαλήνευε ο γλυκός ήχος του ακορντεόν, που έπαιζε ο γείτονας. Μετά από λίγες μέρες, εντάχθηκε στην βραδινή «συναυλία» κι ένα πιάνο, ακολουθώντας την γειτόνισσα με την μελωδική φωνή. Κι έτσι από το πουθενά δημιουργήθηκε ένα υπέροχο συγκρότημα, το οποίο προσέδιδε μία νότα ευτυχίας στη μουντή μου γειτονιά. Για να πω την αλήθεια δεν γνώριζα μέχρι τώρα, πόσο ταλαντούχοι ήταν οι γείτονές μου! Έπειτα, ήταν και η ηλικιωμένη κυρία, που έφτιαχνε υφασμάτινες μάσκες από παλιά ρούχα των παιδιών της, συμβουλευόμενη τις οδηγίες, που είδε στο «χαζοκούτι», όπως συνήθιζε να το αποκαλεί! Μόνο που αυτή τη φορά το χαζοκούτι αποτελούσε την αιτία, που γέμιζαν τα απογεύματά της. Ακόμη κι εγώ η ίδια άλλαξα. Ήταν σαν να πάγωσε ο χρόνος και να μου δόθηκε η ευκαιρία να αναλογιστώ πόσα πράγματα θεωρούσα δεδομένα, αλλά και πόσο εύκολα, μέσα σε μία λάθος στιγμή, μπορούν όλα αυτά να χαθούν, αφήνοντας με ανίκανη να τους εκφράσω πόσο πολύ τα εκτιμούσα. Πράγματι, μετά από μία καταιγίδα εμφανίζεται το ουράνιο τόξο! Το ωραιότερο σύμβολο ελπίδας, που εύκολα παρομοιάζεται με την έκρηξη αλληλεγγύης σε κάθε γωνιά του πλανήτη, που βιώσαμε τους τελευταίους μήνες. Για πρώτη φορά, στόχος μας ήταν η προστασία του συνανθρώπου μας, η οποία οδήγησε σε μία απρόσμενη σύσφιξη σχέσεων, την οποία κανείς μας δεν φανταζόταν. Αν και το εξωφρενικό αυτό γεγονός εξακολουθεί να υπάρχει, η νέα ανανεωμένη εκδοχή μου έχει υιοθετήσει ως βασικό κίνητρο την φράση: «Πανδημία είναι, θα περάσει». Και ίσως έτσι εμφανιστεί για όλους μας ένα ουράνιο τόξο, που θα χρωματίσει την γκρίζα ζωή, που δεν είχαμε καταλάβει ότι ζούσαμε και παράλληλα να μας παρακινήσει να κάνουμε όλοι μία νέα αρχή, πιο δυνατοί και πιο ενωμένοι από ποτέ. Οι αλλεπάλληλοι αυτοί συνειρμοί μου με είχαν παγιδεύσει στον κόσμο των σκέψεων, καθώς το βλέμμα μου παρέμενε προσωρινά καρφωμένο στον ορίζοντα. Το άκουσμα της εξώπορτας με βοήθησε να αποδράσω και να επανέλθω στην πραγματικότητα. Ήταν ο πατέρας μου, που μόλις είχε επιστρέψει από το νοσοκομείο, μετά από δύο εβδομάδες μακριά μας…

**Πουρίδου Νίκη – Γυμνάσιο Μελίτης**

**ΠΑΝΔΗΜΙΑ ΕΙΝΑΙ ΘΑ ΠΕΡΑΣΕΙ**

Μια μέρα ανοιξιάτικη του Μάρτη μας κλείσανε στα σπίτια μας να μην μας βλέπει μάτι.

Μια μέρα μας προτείνανε να βάλουμε και μάσκα γιατί ο ιός είναι πονηρός θα μας κάψει και τα σπλάχνα.

Μια μέρα δεν θα αντέξουμε θα αρχίσουμε την τρέλα με όλα αυτά που μας κρατάν στον Άδη και πιο πέρα.

Τους νόμους τους τηρήσαμε όχι από φοβία πείτε μας τι σας κάναμε να πάψει αυτή η αηδία.

Με προσευχή προς τον Θεό να το περάσουμε και αυτό και άλλος κορωνιός στην γη να μην ξανα ΄ρθει.

**Κεραμιτσή Χριστιάνα – 1ο ΕΠΑΛ Φλώρινας**

**Πανδημία είναι θα περάσει**

Βγείτε έξω  
Και μπείτε πάλι μέσα  
Μη ξεχάσετε ταυτότητα  
Και μια δικαιολογία

Ωράριο τηρήστε  
Γιατί με ποινή απειλείστε  
Μην χαμογελάτε χωρίς λόγο  
Χαμένοι όλοι μες στον χρόνο  
  
Μπερδεμένοι νέοι στα στενά  
Ψάχνουν μια παρηγοριά  
Δύσκολες μέρες διανύουν  
Σιγά σιγά εγκαταλείπουν  
  
Αστυνομία στους δρόμους  
Τρομοκρατία, εικόνες πολέμων  
Αναμνήσεις προσώπων  
Ότι μας έχει απομείνει.

**Γιαννακίδου Σοφία – 1ο ΕΠΑΛ Φλώρινας**

**ΠΑΝΔΗΜΙΑ**

Το **τέρας** της **αποκαλύψεως** έφτασε, έτοιμο ίνα πολεμήσει και σπείρει τον όλεθρο και το θάνατο στον κόσμο.

Τρέμει ο νους μας,

η σκέψη μας παγώνει,

φόβος φωλιάζει στην ψυχή μας,

ερωτήματα σορό.

Τί μέλλει γενέσθαι;

νέες μεταλλάξεις κάνουν την εμφάνισή τους, θα είμαστε και πάλι ασφαλείς; πότε θα τελειώσεις ο εφιάλτης;

Η παγωμάρα συνεχίζει να υφίσταται.

Η επιστήμη πασχίζει ίνα σώσει τον κόσμο **εκ της δουλείας του εχθρού.**

Έρχονται καλύτερες μέρες μας λένε οι επιστήμονες, θα νικήσουμε, φτάνουμε στο τέλος.

Μαζί με αυτούς το πιστεύω κι εγώ. **Πρώτα ο Θεός.**

Δεν είναι απλή αρρώστια….

Δεν είναι αλλεργία….

Την ονόμασαν πανδημία…

Έχουμε μπλέξει και όποιος αντέξει!

Μάσκες, εγκλεισμός σωστός παραλογισμός.

Κλείνουν μαγαζιά, απελπισία σκέτη,

ούτε φράγκο μες στην τσέπη…

Θα τελειώσει όλο αυτό

και όλοι θα λέμε Δ**όξα Τω Θεό!**

Να πάει και να μην ξανάρθει αυτό το κακό!

**Γιαλαμάς Στέφανος – 1ο ΓΕΛ Φλώρινας**

**Ο ΔΕΥΤΕΡΟΣ ΠΑΙΚΤΗΣ**

Για τον Χρήστο, ήταν μια μέρα σαν όλες. Ξύπνησε, άνοιξε το Webex, φρόντισε η κάμερα και το μικρόφωνο να παραμείνουν κλειστά. Ανέμενε το αγγελτήριο των παρουσιών. Να φωνάξει παρόν, να πάει να συνεχίσει τον ύπνο του. Σαν σκοπός έστεκε μπροστά στην οθόνη. Μετρούσε αντίστροφα για τη μεγάλη στιγμή που θα βυθιζόταν ξανά στα παπλώματα. Ο μαθηματικός, από την άλλη μεριά του Webex, μέτραγε κι αυτός. Μέτραγε υποτείνουσες, κάθετες και ορθογώνιες γωνίες. Ενδόμυχα, ίσως να μέτραγε και πόσα μάτια τον παρακολουθούν, πίσω από τις κλειστές κάμερες. Ενδόμυχα και μόνο. Δεν έλεγε να μετρήσει φωναχτά, να γυρίσει και ο Χρήστος μια ώρα αρχύτερα στα όνειρά του.

Άνοιξε το playstation, μπας και κρατήσει τα μάτια του ανοιχτά. «Ειλικρινά, προτιμώ να παίζω εναντίον του υπολογιστή, παρά να ακούω εσένα. Κι ας μην πανηγυρίζω στα γκολ με σφιγμένες τις γροθιές στις μούρες των αντιπάλων, φλερτάροντας με τις δικές τους γροθιές». Λίγο πριν αρχίσει ο αγώνας, κάτι περίεργο συνέβη στην κονσόλα. Άναψε το λαμπάκι που δείχνει ότι παίζει και δεύτερος παίχτης και ο Χρήστος προσπαθούσε συνεχόμενα να το κάνει να σβήσει, θεωρώντας ότι το playstation κόλλησε. «Δεν πρόκειται να με νικήσεις. Μην ονειρεύεσαι πανηγυρισμούς με σφιγμένες γροθιές μπροστά στα δικά μου μούτρα», ακούστηκε μια φωνή. Η φωνή έμοιαζε πολύ με τη δικιά αλλά ήταν πιο βαριά. Ο Χρήστος, γύρισε στο πλάι. Ένας άντρας γύρω στα 60 έστεκε δίπλα του. Είχε πολλά γένια και τα μαλλιά του ήταν γκρίζα. Μερικές ρυτίδες έσπαγαν το πρόσωπό του. Τα μάτια του, όμως, ήταν ολόιδια με του Χρήστου. «Ποιος είστε; Τι θέλετε εδώ; Πώς μπήκατε;», ρώτησε. Η φωνή του έτρεμε. Παραδόξως, του μίλησε στον πληθυντικό. Ούτε ο ίδιος ήξερε πόσο καιρό είχε να μιλήσει στον πληθυντικό σε κάποιον ενήλικο. Η συνήθεια αυτή, του κόστισε μια αποβολή, όταν το σχολείο ήταν ακόμη ανοιχτό. Περήφανος θα ήταν τώρα, ο κύριος διευθυντής. Θα έβλεπε ότι οι τιμωρίες του έπιασαν τόπο. Ο Χρήστος, μιλάει πλέον και στον πληθυντικό, τουλάχιστον όταν φοβάται.

«Ο Χρήστος» απάντησε ο άντρας. «Ποιος Χρήστος;». «Είμαι ο μελλοντικός σου εαυτός» «Ο μελλοντικός μου εαυτός; Φίλε κόψε την πλάκα δεν έχω όρεξη. Θα μου πεις ποιος είσαι ή θες να καλέσω την αστυνομία;». Με δυο ατάκες, ο Χρήστος ξέχασε πάλι τους καλούς του τρόπους. Ευτυχώς, δεν γίνεται να τον αποβάλουν και από το σπίτι του. «Όσο περίεργο και εάν σου φαίνεται είμαι εσύ από το μέλλον», επέμεινε ο μεσήλικας. «Σκέψου πως δεν σταμάτησα ποτέ να παίζω pro. Είμαι πολύ καλύτερος τώρα στα 60 από ότι ήμουν στα 15, που είσαι εσύ τώρα». Η εικόνα του ήταν πράγματι οικεία στον Χρήστο. Σαν να τον γνώριζε από χρόνια. «Τουλάχιστον έχεις μαλλιά», του είπε. Γέλασαν και οι δυο. «Και δεν μου λες», συνέχισε ο Χρήστος, «συνεχίζουν να με θεωρούν όλοι κωλόπαιδο;». «Αυτό δεν μπορώ να στο πω» είπε ο άντρας. «Αν τα μάθεις όλα, δεν θα έχει ενδιαφέρον». «Εντάξει. Και γιατί είσαι εδώ; Δεν μπορεί, για να έκανες τέτοιο ταξίδι στον χρόνο, κάτι θα θέλεις. Α! Και να σου πω! Βάλε καμιά μάσκα!». «Γιατί;» «Coronovirus, you know!?». «Κορωνοϊός; Α, ναι! Τον είχα ξεχάσει αυτόν, δεν υπάρχει πλέον στα δικά μου χρόνια». «Ζωή και κότα», απάντησε ο Χρήστος του παρόντος. «Και όμως, από τότε που τελείωσε ο κορωνοϊός όλα πάνε από τον κακό στο χειρότερο. Η κλιματική αλλαγή είναι πλέον εμφανής σε όλο τον κόσμο. Το Λονδίνο, βυθίστηκε στη θάλασσα. Πρωτεύουσα της Αγγλίας είναι πια το Λίβερπουλ. Η υπεριώδης ακτινοβολία μας έχει κάνει να μη βγαίνουμε σχεδόν ποτέ τα μεσημέρια. Οι έρημοι επεκτάθηκαν. Το πόσιμο νερό λιγόστεψε. Α! Και η Φλώρινα έχει θάλασσα!». Ο Χρήστος άκουγε τον μελλοντικό του εαυτό με στο στόμα ορθάνοιχτο. «Τι λες ρε φίλε; Να μην γίνω μπάτσος τότε. Να σπουδάσω τουριστικά. Αποκλείεται να έγινε αυτό. Πλάκα μου κάνεις», είπε ο Χρήστος. «Κι εγώ στην ηλικία σου αυτά έλεγα. Και όμως, θα το δεις και μόνος σου. Βασικά, ελπίζω να μην το δεις. Να μην δεις τα δάση που καίγονται, τον Αμαζόνιο που πλέον τον διδάσκουν στην ιστορία κι όχι στη μελέτη περιβάλλοντος. Χίλιες φορές, να μην τα δεις».

Ο Χρήστος σαστισμένος, συνέχισε να έχει το στόμα του ανοιχτό. «Ναι, αλλά γιατί είσαι εδώ, γιατί ήρθες σήμερα; Έχεις να μου πεις κάτι; Να με προειδοποιήσεις; Μήπως ξέρεις πώς μπορεί να μη συμβούν όλα αυτά; Πες μου». Από την ταραχή, ο Χρήστος πρόσεξε ότι φωνάζει. Και δεν πρέπει να φωνάζουμε, γιατί όταν φωνάζουμε, φτύνουμε κι όταν φτύνουμε αυξάνεται ο κίνδυνος να μεταδώσουμε τον κορωνοϊό. Έτσι, τουλάχιστον, είπαν στην τηλεόραση. «Με συγχωρείς που κινδυνεύεις να κολλήσεις επειδή φωνάζω, αλλά σου είπα, βάλε μάσκα!». «Κι εγώ σου είπα ότι είμαι εμβολιασμένος εδώ και πολλά χρόνια!». «Anyway, λέγε, λοιπόν. Γιατί είσαι εδώ;».

Ο άντρας ξαφνικά σκοτείνιασε. Συνοφρυώθηκε το πρόσωπό του. Πήρε μια βαθιά ανάσα. Ο Χρήστος, έστεκε με ανοιχτό το στόμα. Ο άντρας εξέπνευσε, έτοιμος να αποκαλύψει τον λόγο του ταξιδιού στον χρόνο. Ο Χρήστος τον κοίταζε στα μάτια, πάντα με το στόμα ανοιχτό. «Είμαι εδώ, γιατί…». Μια μύγα μπήκε στο στόμα του Χρήστου, μέσα στο καταχείμωνο.

«Πάλι λείπει ο Χρήστος; Καλά δεν ξέρει αυτό το παιδί ότι θα μείνει από απουσίες; Πόσες να μπορεί να κάνει ακόμα; Πέντε; Δέκα; Καμία;», ακούστηκε μια φωνή μέσα από την οθόνη. Ο Χρήστος πετάχτηκε από τον καναπέ, έχοντας μια μύγα μέσα στο στόμα. «Εδώ είμαι κύριε, εδώ!», φώναζε. Αλλά είχε ξεχάσει να ανοίξει το μικρόφωνο. Μέσα στον πανικό του, αντί να ανοίξει το μικρόφωνο, άνοιξε την κάμερα. «Καλά ρε, πιτζάμες φοράς;» είπε ο καθηγητής. «Κοιμόσουνα; Άντε, θα σου βάλω παρουσία». Ο Χρήστος ξεφύσηξε ανακουφισμένος. Με το φύσημα, έφτυσε επιτέλους και την μύγα. Έκλεισε ξανά την κάμερα και το μικρόφωνο και βούτηξε στο κρεβάτι. Τι όνειρο κι αυτό. Τι εφιάλτης έρχεται…

**Αλεμπάκης Γιώργος – 1ο Γυμνάσιο Φλώρινας**

Φίλτατε Κορωναϊέ 21/3/2021

Σας γράφω αυτό το γράμμα με φιλικές πάντα διαθέσεις: Επειδή είστε μεγάλος, εξαπλωτικός και αόρατος εχθρός σας έχουμε βαρεθεί εδώ και 2 χρόνια. Πλέον εξαιτίας σας η ζωή μου έχει αλλάξει ριζικά: Νιώθω λες και είμαι πρωτόγονος δηλαδή δεν μπορώ να ταξιδέψω πολύ μακριά, δεν μπορώ να δω τους φίλους μου και περιορίζομαι και εγώ και οι ιδέες μου από ένα αόρατο τείχος που λέγεται καραντίνα. Και σαν να μην μας φτάνουν όμως όλα αυτά έχουμε και αυτήν την χαλιά κυβέρνηση που μας περιορίζει ακόμα πιο πολύ.

Σας εύχομαι μέσα από την καρδιά μου να δεθείτε στο αεροπλάνο να πάρετε την βαλίτσα σας και να εξαφανιστείτε από εδώ για να μπορούμε να κάνουμε ξανά όπως πριν τρία χρόνια ότι θέλουμε όπως να μου δοθεί η ευκαιρία να δώσω μια γλυκιά αγκαλιά στην ευγενική γιαγιά μου. Επιπλέον θέλω στην βαλίτσα σου να πάρεις και όλες τις μάσκες μαζί σας γιατί ειλικρινά τις βαρεθήκαμε. Θέλω να σας πω ότι σκέφτηκε και εμάς λίγο και πάνω από όλα το πρόσωπο μας το καλοκαίρι που θα σκουραίνουμε και θα μας αφήσει σημάδι. Για αυτό σας το λέω εγώ και όλη η Ελλάδα να πάτε στο καλό και να μην μας γράφετε.

Με σεβασμό

Γιώργος

**Τάσκας Παντελής – Γυμνάσιο Μελίτης**

**Πανδημία είναι θα περάσει**

Πέρασε ένας χρόνος τώρα

που’ χει κλίσει όλη η χώρα

μέσα στο σπίτι να καθίσω

και το παρελθόν να αφήσω πίσω.

Το σχολείο μας το κλείσανε

και την εκπαίδευση περιορίσανε.

Ηλεκτρονικά «μαθαίνω»

και δεν ξέρω που πηγαίνω.

Μέσα σε όλα τα δείνα

φάνηκαν κάποια καλά.

Δεν έδινα θάρρος στον πόνο

αλλά στον ποιοτικό χρόνο.

Με τους φίλους μου χαθήκαμε

και το Webex σιχαθήκαμε.

Μέσα μου το ξέρω βαθιά

ότι θα είμαστε μαζί ξανά.

Και επειδή «κουράστηκα» ψυχολογικά

θα σας πω ειλικρινά,

θα σας γράψω μία φράση

πανδημία είναι θα περάσει.

**Νίκου Στεφανία 1ο Γυμνάσιο Φλώρινας**

**Πανδημία είναι θα περάσει**

Πανδημία είναι θα περάσει

Απεχθής είναι θα περάσει

Φόβος, άγχος είναι θα περάσει

Όλα θα περάσουν

Και τα παιδιά ξανά ελεύθερα θα τρέχουν

Σαν καταγάλανη θάλασσα θα είναι τα συναισθήματα των ανθρώπων

Προσπαθώντας να κάνουν ένα βήμα μπροστά

προς την ευτυχία

Προσπαθώντας να ζήσουν την παλιά ήρεμη ζωή τους

μαζί με αυτούς που αγαπάνε

Ένα βήμα την φορά μπορεί να τους πάει πίσω ή μπροστά συναισθηματικά

Αυτοί αποφασίζουν άμα θέλουν να αφήσουν

την πανδημία να τους συντρίψει

και να κουβαλάνε μια ζωή μέσα τους

τα δυσάρεστα που πέρασαν την εποχή εκείνη

ή μπορούν να προχωρήσουν μπροστά

και να δουν τα θετικά

Να ζήσουν την ζωή τους όπως θέλουν και να αντιμετωπίσουν ότι τους επιφυλάξει η ζωή.

**Χατζηκωνσταντίνου Άντη – Γενικό Λύκειο Αμυνταίου**

**«Το πανδαιμόνιο της ψυχής»**

Οι δρόμοι σιωπηλοί,

Κόσμος πουθενά να βρεθεί,

Μα που είναι όλοι; μπορεί να αναρωτηθείς.

Μα στα σπίτια τους φυσικά.

Κλεισμένοι από ήλιο και βροχή.

Μαθητές και εργαζόμενοι μες την καραντίνα,

Μα στην ψυχολογία μας δεν κάνει καλό αυτό το κλίμα,

Μέσα, έξω συνεχώς μας έχουνε τρελάνει,

2 χρόνια τώρα το έχουν παρακάνει,

Μέσα σε τέσσερις τοίχους κλάμα, δυστυχία,

Αμάν αυτό το lockdown, τη μανία!

Να μην ανησυχούμε όμως, όλα θα είναι εντάξει,

Αφού πανδημία είναι, θα περάσει.

**Νοβοσέλη Ασπασία – Γενικό Λύκειο Αμυνταίου**

***ΜΙΑ ΙΣΤΟΡΙΑ***

Ποιος θα σκεφτότανε να πει

μια τέτοια ιστορία που θα εξηγούσε άνθρωπε

τι είναι η πανδημία.

Μια πανδημία πως θαρρείς πως

είναι τιμωρία, μια σκέτη φυλακή

που έρχεται από την Γιουχάν

που δεν ξέρω που είναι καν.

Σε πιάνει αμέσως μια αγωνία

Να μπω; Να βγω; Και τι θα δω;

Σαν θα 'ρθει από εδώ

πού πρέπει πρώτα να το πω;

Και πού μπορώ πια να κρυφτώ;

Σαν μένω σπίτι και πλυθώ, αν πάω και να κοιμηθώ,

μα μέχρι πότε θα βαστώ,

να αντέχω να μην αντισταθώ;

Θέλω πια έξω να βγω

χωρίς μάσκα να φορώ,

χωρίς το πρόστιμο να φοβηθώ.

Μια πανδημία είναι αυτή

μα ποιος μπορεί να κοιμηθεί

χωρίς δικό του να σκεφτεί;

Αν αύριο θα είναι εκεί... Ή μήπως κάπου έχει χαθεί,

από αυτό που δεν μπορεί

κανείς ακόμα να το δει...

Είναι αόρατος εχθρός;

Είναι σιωπή; Είναι κραυγή;

Κάποιος θα πρέπει να μας πει,

η ανθρωπότητα αν σωθεί.

Θα είμαι εγώ ή ίσως **εσύ**;

**Δουπάτσης Πέτρος – Γυμνάσιο Κλεινών**

**"Αλλαγή στη ζωή"**

Παλιά , ναι παλιά.

Που όλα ήταν μια χαρά.

Τώρα τι;

Τώρα αλλαγή.

Ενδημία ή επιδημία;

Μάλλον πανδημία.

Πρόληψη και διατήρηση

είναι σαν αλλοτρίωση.

Τα χάδια και τα φιλιά ,

ας τα φέρει η άνοιξη πιο καλά.

**Δουπάτση Αγγελική – 1ο ΕΠΑΛ Φλώρινας**

**Πανδημία είναι θα περάσει**

Επιδημία. Τι είναι επιδημία;

Πανδημία. Τι είναι πανδημία;

Καραντίνα. Τι είναι καραντίνα;

Covid-19. Τι είναι covid-19; ερωτήσεις πολλές μα απαντήσεις;...

  1 Ιανουαρίου 2020 όλοι λένε καλή χρονιά και ανταλλάσουν ευχές. Όλοι έχουν στα πρόσωπα τους ζωγραφισμένα άπειρα συναισθήματα χαρά,  ευτυχία, αισιοδοξία... γιαγιάδες και παππούδες χάνονται στις αγκαλιές των αγαπημένων προσώπων τους, ζευγάρια ευτυχισμένα. Μα υπάρχει ένα κοριτσάκι η Ελπίδα που δεν περνάει χαρούμενα νιώθει  το κακό να έρχεται, έχει μια θλίψη στα ματάκια της. Οι μέρες περνούν και οι μέρες γίνονται μήνες.

26 Φεβρουαρίου 2020 ο κόσμος αρχίζει να αλλάζει , η κοινωνία δεν πιστεύει ότι ακούει. Ώρα 20:00 "ΠΡΩΤΟ ΚΡΟΥΣΜΑ COVID-19 ΣΤΗΝ ΕΛΛΑΔΑ" λένε οι ειδήσεις όλος ο κόσμος πανικοβάλλεται... Τι είναι covid-19; Η Ελπίδα απαντάει είναι η αλλαγή σελίδας στο τρόπο που έχουμε μάθει να ζούμε. Οι μέρες κυλάνε με φόβο και ανησυχία.

16 Μαρτίου 2020 η ημέρα που έφερε τις μεγαλύτερες αλλαγές στις ζωές μας. ΑΠΑΓΟΡΕΥΣΗ ΚΥΚΛΟΦΟΡΙΑΣ οι αμέτρητες ερωτήσεις της κοινωνίας λύνονται.

  Η Ελπίδα αφηγείται, πλέον οι φόβοι μου έγιναν πραγματικότητα από όταν απαγορεύτηκε η κυκλοφορία η ζωή μας άλλαξε,  πλέον δεν μπορώ να δω τον παππού και την γιαγιά, μου λείπουν τόσο πολύ. Μα ο μπαμπάς και η μαμά, μου είπαν πως αν μείνουμε λίγο μακριά ο ένας από τον άλλον θα είναι για το καλό μας. Ο παππούς μου όμως δεν καταλάβαινε τίποτα έβγαινε, δεν πρόσεχε και έκανε πράγματα που ο γιατρός δεν τον άφηνε. Ξαφνικά χτυπάει το τηλέφωνο το σηκώνει η μαμά φωνάζει δυνατά τον μπαμπά μα τους φεύγουν δάκρια πολλά. Πέθανε ο παππούς με ποιόν θα παίζω πια, η γιαγιά θα είναι πια μόνη. Ο παππούς δεν πρόσεχε καθόλου και κόλλησε το covid-19. Τα συναισθήματα μου είναι πια μπερδεμένα φόβος , στεναχώρια , λύπη , δυστυχία, θυμός... Και τελικά ο covid-19 νίκησε τον παππού μου.

Τι είναι covid-19; Είναι η αλλαγή της ζωή μας, είναι ο θυμός, ο φόβος , η στεναχώρια, η λύπη, η δυστυχία, ο θυμός είναι πολλά... Το μόνο που σας ζητάω είναι προσέξτε τους γύρους σας. Κρατάτε τις αποστάσεις. Τηρείτε τα μέτρα προστασίας. Πλένετε τακτικά τα χέρια. Χρησιμοποιείτε σαπούνι και νερό ή αλκοολούχο αντισηπτικό χεριών. Κρατάτε αποστάσεις από οποιοδήποτε βήχει η φτερνίζεται. Φορέστε μάσκα. Καλύψτε τη μύτη και το στόμα όταν φτερνίζεστε ή βήχετε. Μείνετε σπίτι αν δεν αισθάνεστε καλά. Αν έχετε πυρετό, βήχα και δυσκολία αναπνοής, ζητήστε ιατρική βοήθεια. Εμβολιαστείτε για ένα καλύτερο αύριο .

 Ας βοηθήσουμε όλοι μαζί να απαλλαγούμε από αυτήν την νόσο και ας ενώσουμε τις δυνάμεις μας. Όλοι μαζί εμείς θα φτιάξουμε έναν κόσμο από αγάπη και ελπίδα, με χρώματα ουράνια θα βάψουμε την ζωή μας ν' αλλάξει σελίδα , χέρια σφιχτά θα ενώσουμε και οι καρδιές θα κερδίσουν τη μάχη.

**Μορφιαδάκη Σοφία -1ο Γυμνάσιο Φλώρινας**

**Η Ζωή μας αλλάζει ριζικά**

Ναι είναι δύσκολοι καιροί . Ναι βιώνουμε δύσκολες καταστάσεις .

Σε αυτό το πεζογράφημα θα σας διηγηθώ την εμπειρία μου και θα σας πω την γνώμη μου για καταστάσεις που μας δυσκολεύουν . Θέλω μέσω αυτού του κειμένου να σας δείξω ότι πρέπει να είμαστε αισιόδοξοι και να θυμάστε μείνετε ασφαλείς.

Το πρώτο θέμα στο οποίο θα αναφερθώ είναι ένα σύγχρονο θέμα . Λοιπόν μιλάω για τον εμβολιασμό . Πιστεύω ότι είναι ένας τρόπος να αποφύγουμε την ασθένεια .Αλλά μπορεί και όχι. Εμείς γνωρίζουμε τι περιέχει το εμβόλιο; Ξέρουμε ότι όντως μας προστατεύει; Εγώ πιστεύω οτι είναι απλά μια δικαιολογία για να μας χρησιμοποιήσουν. Γιατί άλλωστε να εμβολιαστούμε; Εάν παρατηρήσατε τα πρώτα άτομα που εμβολιάστηκαν έπαθαν αλλεργικό σοκ και αρρώστησαν . Μας έχουν κάνει πειραματόζωα και δεν έχουμε ιδέα . Αναρωτηθείτε λίγο γιατί τόσος χαμός για τον εμβολιασμό; Πρώτα πρέπει να αναρωτηθούμε και μετά να εμβολιαστούμε. Αυτή είναι η πρώτη παράγραφος και είναι ένα θέμα που δεν πίστευα ότι θα με ένοιαζε τόσο. Με έχει αγγίξει πολύ συναισθηματικά και το θεωρώ ένα από τα κυριότερα θέματα προς συζήτηση .

Ένα θέμα είναι το πλήθος των ανθρώπων που πεθαίνουν καθημερινά . Είναι πολύ άδικο για τους ίδιους και τις οικογένειές τους να την δέχονται την απώλεια και τον πόνο . Οι οικογένειες αυτές χρειάζονται ψυχολογική υποστήριξη από εμάς .Εμείς είμαστε αυτοί που θα τούς βοηθήσουν , εμείς θα τους βγάλουμε από την μίζερη κατάστασή τους . Πιο πολύ όμως λυπάμαι τους ανθρώπους μεγάλης ηλικίας οι οποίοι πεθαίνουν μόνοι τους χωρίς κανέναν στο πλευρό τους επειδή τα παιδιά τους λείπουν στο εξωτερικό και δεν κάνουν καν τον κόπο να τους επισκεφτούν με την δικαιολογία ότι είναι πολυάσχολοι ή για κάποιον άλλο λόγο . Είναι ένα ιδιαίτερα στενάχωρο και ιδιαίτερα άσχημα συναισθηματικό το γεγονός ότι αυτοί οι άνθρωποι περνούν πολύ δύσκολα και οι ίδιοι αλλά και οι συγγενείς τους που βιώνουν όλα αυτά . Πρέπει να είμαστε πολύ προσεκτικοί και πάνω από όλα να μην δυσανασχετούμε για το θέμα της μάσκας . Να πω την αλήθεια ήμουν και εγώ στην αρχή κατά της μάσκας αλλά μετά κατάλαβα την ιδιαίτερη σημασία και αξία της μάσκας . Γι΄ αυτό θα σας παρακαλούσα να κάνετε σωστή χρήση της και μείνετε ασφαλείς χωρίς να δυσανασχετείτε .

Σχετικά με την Τηλεκπαίδευση . Είναι ένα θέμα για το οποίο υπάρχουν πολλές και διαφορετικές γνώμες . Εγώ πιστεύω ότι είναι ο μοναδικός τρόπος να γίνει κατά κάποιον τρόπο μάθημα . Εμείς οι μαθητές δεν έχουμε πρόβλημα , η τηλεκπαίδευση για εμάς είναι εύκολη και μάλιστα πιο ξεκούραστη . Εγώ προσωπικά είμαι ανάμεσα , είμαι και υπέρ γιατί δεν χάνουμε μάθημα κι έτσι οι καθηγητές μπορούν να βάλουν έναν δίκαιο ας πούμε βαθμό, αλλά επίσης είμαι κατά διότι ο καθηγητής δεν γνωρίζει εάν ο μαθητής έχει ανοικτό βιβλίο ή ακόμη και σε ένα τέστ που βάζουν οι καθηγητές στην τηλεκπαίδευση υπάρχει περίπτωση ο μαθητής να ανοίξει το βιβλίο και να δει τις απαντήσεις . Είναι δηλαδή αναγκαίο αλλά οχι πλήρως αποτελεσματικό . Θεωρώ την τηλεκπαίδευση ένα μέσο εκπαίδευσης που έχει εγκατασταθεί πλέον στην ζωή μας . Αλλά το μεγαλύτερο πρόβλημα το έχουν τα παιδιά της πρώτης δημοτικού . Γιατί για αυτά είναι ένα νέο σχολείο, ένα νέο περιβάλλον και θεωρώ ότι είναι άδικο που δεν μπορούν να το ζήσουν και να το εξερευνήσουν . Έχουν να κάνουν νέες φιλίες να γνωρίσουν νέο κόσμο . Για αυτά τα παιδιά αξίζει να παραμείνουν τα σχολεία ανοιχτά . Αυτά είχα να σας πω σχετικά με την τηλεκπαίδευση . Κοιτάξτε επειδή κατανοώ τα άλλα παιδιά τα λέω αυτά και πιστεύω ότι μιλάω εκ μέρους τους .

Αυτή η παράγραφος αφορά τους νέους και την ψυχολογία τους, τους τελευταίους μήνες με την μετάλλαξη του ιού. Οι έφηβοι στενοχωριούνται διότι δεν θέλουν να είναι αιτία να αρρωστήσουν οι γονείς τους . Δεν είναι λοιπόν δύσκολο μόνο για τους ενήλικες αλλά και για τα παιδιά – εφήβους που κουβαλούν ένα μέρος ευθύνης . Δεν θέλουν να είναι αιτία να αρρωστήσουν οι γονείς τους . Δεν είναι δύσκολο μόνο για τους ενήλικες αλλά και για τα παιδιά – έφηβους που κουβαλούν ένα μέρος ευθύνης . Όμως υπάρχει και η άλλη εκδοχή στην οποία οι νέοι δεν νοιάζονται καθόλου και θεωρούν ότι δεν χρειάζεται να φορούν μάσκες ούτε πιστεύουν αυτά που λένε οι ειδήσεις με την δικαιολογία '' Δεν υπάρχει κορωνοιος'' . Γιατί τότε πεθαίνουν άδικα τόσοι άνθρωποι στις μέρες μας . Οι νέοι αυτοί δεν παρακολουθούν ειδήσεις; Δεν βλέπουν όλους αυτούς που είτε δεν προστατεύτηκαν είτε κόλλησαν; Μάλλον δεν καταλαβαίνουν την κατάσταση τι άλλο να φταίει; Η συμβουλή που θα τους έδινα είναι να προσέχουν και να αξιολογήσουν με μια δεύτερη ματιά την κατάσταση γύρω τους

Η γνώμη μου για την δύσκολη αυτή εποχή είναι η εξής. Πιστεύω ότι πρέπει να μείνουμε δυνατοί αυτήν την περίοδο και να προσέχουμε τους εαυτούς μας και τους αγαπημένους μας . Το γεγονός ότι κάποιοι άνθρωποι δεν μπαίνουν καν στον κόπο να προφυλαχτούν βάζει σε κίνδυνο και εμάς αλλά και τους ίδιους . Πρέπει να μείνουμε ήρεμοι και να μην παραπονούμαστε . Ναι θα προσπαθήσουμε , ναι θα περάσουμε καλά και σπίτι . Για εμάς είναι κάτι πρωτόγνωρο κάτι καινούριο , μπορούμε να το πούμε ακόμη και καταπιεστικό , δύσκολο αλλά εάν προσέχουμε κάτι γίνεται. Καλύτερα να μην υπερβάλουμε για το θέμα της μάσκας ή της τηλεκπαίδευσης και αντιθέτως να προφυλαχτούμε και εμείς και η οικογένειά μας.

Τονίζω την έκφραση '' και εμείς και η οικογένειά μας '' διότι σε περίπτωση που κολλήσουμε κατά 90% θα κολλήσει και η οικογένειά μας και για αυτό θα φταίμε μονάχα εμείς που δεν πήραμε τα κατάλληλα μέτρα , στην βόλτα μας ή οπουδήποτε αλλού .

Σχετικά με την εξάπλωση του ιού πιστεύω πως ο ιός εξαπλώνεται περισσότερο στα μεταφορικά μέσα [αεροπλάνα , αμάξια στα οποία βρίσκονται πολλά άτομα , λεωφορεία που μεταφέρουν μαθητές κυρίως κ.α] , στα σχολεία λόγω των απρόσεκτων μαθητών και στα καταστήματα αλλά και στα καφέ ή εστιατόρια . Αυτά είναι μέρη τα οποία θεωρώ πως είναι πιο ''επικίνδυνα '' . Το καλό είναι ότι τα καταστήματα έκλεισαν και η αστυνομία απαγορεύει την πολυκοσμία μέσα σε αμάξια. Αλλά στα σχολεία ακόμη επικρατούν χαλαρά μέτρα από την πλευρά των μαθητών και τα λεωφορεία συνεχίζουν να μεταφέρουν τον κόσμο και δεν ενδιαφέρονται καν αν οι επιβάτες φορούν μάσκα σωστά ή αν δεν φορούν καν . Πιστεύω πως στα σχολεία πρέπει να τηρηθούν καταλληλότερα μέτρα και να θυμάστε ποτέ δεν ξέρετε ποιός είναι φορέας ή έχει τον ιό οπότε να προσέχετε τον πλησίον σας .

Η προσωπική μου άποψη είναι ότι εάν δεν προσέξουμε δεν θα καταφέρουμε τίποτα. Κάτι που πρόσφατα μπήκε και στην οικογένειά μου είναι ο εμβολιασμός . Σχετικά με το θέμα αυτό σας έχω πει πολύ αναλυτικά την γνώμη μου . Πλέον όλοι εμβολιάζονται χωρίς πολύ σκέψη. Κοιτάξτε εγώ όπως είπα στην αρχή είμαι κατά αλλά δεν γίνεται να αναγκάσω κάποιον να το αποφύγει ο καθένας με προσωπική του ευθύνη παίρνει αποφάσεις και πράττει . [Αυτό το θέμα το αναφέρω τελευταία στιγμή λόγω ενός συγγενή μου που εμβολιάστηκε ]

Θα ήθελα να σας πω ένα ευχαριστώ που αφιερώσατε χρόνο να διαβάσετε το κείμενο αυτό και επίσης σας ευχαριστώ που διοργανώσατε τον διαγωνισμό αυτό γιατί δώσατε την ευκαιρία σε πολλά παιδιά να αναδείξουν το ταλέντο τους στην συγγραφή και την ποίηση. Τέλος θα ήθελα να σας πω να προσέχετε και να περνάτε καλά.

**Ζιάνη Μαρία – Γενικό Λύκειο Αμυνταίου**

***Μια πανδημία, μα τι πανδημία!***

Μια μέρα του Μαρτίου

μας ήρθε ο εγκλεισμός!

Για όνομα του Κυρίου,

Τι δράμα! Τι σπαραγμός!

Μα τώρα που το ξανασκέφτηκα,

δεν είναι και κακό!

Πήρα τα πάνω μου! Αναθαρρεύτηκα!

σχολείο, στο καλό!

Την αλήθεια θα την πω!

Το netflix το βαρέθηκα!

Ανόητη θα ακουστώ,

αλλά απογοητεύτηκα!

Στο τέλος του μηνός,

το webex εμφανίστηκε!

Μια αηδία εντελώς!

Η χαρά μας εξαφανίστηκε!

Το καλοκαίρι πλησιάζει,

τα γυμναστήρια κλειστά!

Η κυβέρνηση μας ταράζει

και εμείς διπλάσιοι απ' τα φαγητά!

Άνοιξε και ο τουρισμός,

να ανέβει η οικονομία!

Ο κόσμος έμεινε λειψός,

μα μες την τρικυμία!

Ήρθε ο Σεπτέμβριος παιδιά!

Σχολεία πάλι ανοιχτά!

Με μάσκες τούτη τη φορά,

περιορίζοντας τη λευτεριά!

Τα πράγματα δυσκόλεψαν,

για όλους τους τομείς!

Την κυκλοφορία εμπόδισαν,

για παιδιά και για γονείς!

Ακόμα μέσα μένουμε!

Θα βγούμε άραγε ξανά;

Στο σπίτι θα ξωμένουμε;

Δε μας τα 'πανε καλά!

Αναμένοντας τις νύχτες, τις καλοκαιρινές,

με τις μπύρες αγκαλιά,

στις γωνιές, τις σκοτεινές,

εκεί κάτω απ' τη ξαστεριά!


Τα πάντα θα είναι ανοιχτά!

Μπαράκια κατά βάση,

αδέρφια κρατάτε γερά!

Πανδημία είναι...θα περάσει!

**Κυρεζόπουλος Φώτιος – 1ο ΕΠΑΛ Φλώρινας**



**Ασίκης Νικόλαος – 1ο ΕΠΑΛ Φλώρινας**

**Το Αλφαβητάρι της Πανδημίας «μου».**

**Α:** Απουσία πήρα; Κύριε/α εδώ είμαι!

**Β:** Bάλε αντισηπτικό!

**Γ:** Γιαγιά δεν μπορώ να σε δω! Γιατί;

**Δ**: Δεν έχω δίκτυο.

**Ε**: Έστειλες μήνυμα;

**Ζ**: Zωή και αυτή!

**Η**: Ήλιος δε μας βλέπει.

**Θ**: Θέλω να βγω!

**Ι:** Ιπτάμενος θα γίνω να γλυτώσω. Θα πετώ στον ουρανό!

**Κ:** Κωδικός 6! Παιδιά Πάρκο;

**Λ:** Λέω να παίξω και λίγο με την αδερφή μου!

**Μ:** Με πέταξε το Webex;

**Ν:** Nα βγω και να ξαναμπώ;

**Ξ:** Ξέχασα πως ήταν πριν η καθημερινότητα μας!

**Ο:** Όμορφα που είναι!

**Π:** Πλύνε τα χέρια σου!

**Ρ:** Ρήμαξε το σχολείο μας τόσες μέρες κλειστό!

**Σ**: Σχολεία κλειστά! Πότε ανοίγουν; Πότε;

**Τ**: Τηρούμε τα μέτρα ΕΥΛΑΒΙΚΑ!

**Υ**: Ύπνος μόνο, με κάνει να ξεχνώ!

**Φ**: Φόρα μάσκα…….Διπλή!;

**Χ**: Xάλασε το μικρόφωνο!

Ψ: Ψάξε τους συνδέσμους των καθηγητών!

**Ω:** Ωραία που θα ήταν να είχα πίσω τους φίλους μου, τα παιχνίδια, τις αγκαλιές, τη ζωή μου……..

**Γοπουρίδου Ελένη – Γενικό Λύκειο Αμυνταίου**

**Στα σοκάκια της αισιοδοξίας**

Σε σοκάκια άδεια πια σε αναζητώ ,

που να είσαι τώρα με τον Κορονοϊό;

Όταν η εστίαση επιτέλους ανοίξει για να βγω ,

νερό σας υπόσχομαι πως δε θα ξαναπιώ.

Σε λίγο μήνυμα πάλι δε θα στείλω,

το κεφάλι μου προς τα αστέρια θα το γύρω.

Τον υπολογιστή ξανά δε θα τον αγγίξω,

στο σχολείο μάθημα θα ξανά αρχίσω.

Όλοι έχουν εμβολιαστεί,

χαρά μεγάλη και γιορτή.

Καιρός πολύς επέρασε έφτασε καλοκαίρι,

για κοίτα εκεί στον ουρανό έχει ένα πεφταστέρι.

Όταν η πανδημία αυτή στο τέλος της βρεθεί,

ο κόσμος πάλι θα αγκαλιαστεί.

Κανείς δε θα φοβάται πια κανείς δε θα πονάει,

ο άνθρωπος θα χαίρεται και θα χαμογελάει .

**Βεδούρα Αικατερίνη – 1ο Γυμνάσιο Φλώρινας**

Κοιτάζω έξω απ' το παράθυρο με βλέμμα κρυστάλλινο, κενό. Οι δρόμοι άδειοι, άχρωμοι και άψυχοι. Γυμνά δέντρα, έρημα πάρκα κι ελάχιστοι άνθρωποι. Άνθρωποι ανέκφραστοι. Άνθρωποι που κρύβουν τα συναισθήματα τους πίσω από τη μάσκα. Κανένα χαμόγελο, καμία ηλιαχτίδα. Μόνο φόβος κι αγωνία για το αύριο. Και μένω θλιμμένη κι εγκλωβισμένη μέσα στους τέσσερις τοίχους, με τις σκέψεις μου να με κυνηγούν. Σκέψεις που παίρνουν τη μορφή τέρατος όσο περνάν οι μέρες. Και κυλάν τόσο αργά... τόσο δύσκολα...Η ζωή προχωράει κι εγώ την παρατηρώ σαν ένας θεατής ανήμπορος να ακολουθήσω τα μονοπάτια της. Τόσες χαμένες στιγμές...στιγμές πολύτιμες που άλλοτε φάνταζαν ασήμαντες. Στιγμές με τους αγαπημένους μας των οποίων τα πρόσωπα βλέπουμε πίσω απ' τις ψυχρές οθόνες πια. Απρόσωπη επικοινωνία, χαοτικές σκέψεις, μελαγχολικά συναισθήματα που κατακλύζουν τη μονότονη καθημερινότητα μας. Άραγε πότε θα αγκαλιαστούμε ξανά; Πότε θα ζήσουμε ξανά;

**Ζιώγα Μαριάννα – 1ο ΕΠΑΛ Φλώρινας**

**Πανδημία είναι θα περάσει**

Η πανδημία τον τελευταίο ενάμισο χρόνο έχει αναστατώσει όλο τον κόσμο.

Δυστυχώς έχουμε απομακρυνθεί από τους φίλους μας, τις γιαγιάδες μας, τους παππούδες μας και γενικά από πολλούς ανθρώπους. Είμαστε υποχρεωμένοι να κρατάμε αποστάσεις και να φοράμε μάσκα η οποία μας εμποδίζει να παίρνουμε καθαρό οξυγόνο.

Τα κρούσματα ανά ώρα ανεβαίνουν και αυτή την στιγμή που γράφω αυτό το κείμενο τα κρούσματα είναι πάνω 1.400, εξαιτίας αυτής της αρρώστιας έχουν πεθάνει παρά πολλοί άνθρωποι. Είμαστε σε καραντίνα εδώ και ένα χρόνο, τα σχολεία είναι κλειστά και ως γνωστόν πριν την πανδημία σχεδόν όλα τα παιδιά δεν θέλαμε να πηγαίνουμε σχολείο και προτιμούσαμε να καθόμαστε σπίτι. Πλέον όμως έχουν αλλάξει τα πράγματα και όλοι θέλουμε να πάμε σχολείο, καταλάβαμε ότι όσο και να βαριόμασταν να πάμε, τελικά δεν αντέχουμε χωρίς το σχολείο και τις παρέες που κάναμε.

Δεν υπάρχει μόνο στεναχώρια και κακία σε αυτό που ζούμε, υπάρχουν και δύο καλά. Το ένα είναι, ότι καλύτερα που δεν μπορούμε να δούμε τους δικούς μας ανθρώπους για να μην τους κολλήσουμε και το δεύτερο είναι ότι όταν τελειώσει όλο αυτό και βγούμε επιτέλους από την καραντίνα, η αντάμωση μας με τους φίλους μας θα είναι ξεχωριστή. Θα διασκεδάσουμε με πάθος, χαρά, γέλια, θα έχουμε να κάνουμε παρά πολλά πράγματα, να συμπληρώσουμε τον χαμένο μας χρόνο και δεν θα είναι όλα μια ρουτίνα.

Ανυπομονώ να τελειώσει όλο μέχρι τον Ιούνιο και να περάσουμε ένα αξέχαστο καλοκαίρι.

**Ζέγα Δανάη – 3ο Γυμνάσιο Φλώρινας**

**Πανδημία είναι θα περάσει…**

27 Δεκεμβρίου 2019 , τότε πρώτο συναντήσαμε τον ιό που αποκαλούμε κορονοϊό . Πιστεύαμε ότι ήταν μία απλή γρίπη όπως όλες οι άλλες, χαιρόμασταν όταν ανακοινώθηκε το κλείσιμο των σχολείων και μπήκαμε σε καραντίνα , όμως όχι, ποτέ δεν φανταστήκαμε ότι θα φτάναμε σε αυτό το σημείο να πρέπει να φοράμε μάσκες και αντισηπτικά παντού έτσι ; Να σας πω την αλήθεια ούτε εγώ το πίστευα, ήθελα απλώς να κάτσω σπίτι και να μην κάνω μάθημα όμως τώρα θέλω απεγνωσμένα να γυρίσω στο σχολειό, θέλω απεγνωσμένα την καθημερινότητα μου πίσω αλλά δεν μπορώ να την έχω μέχρι να τελειώσει αυτή η πανδημία και από όσα βλέπω δεν νομίζω ότι θα την πάρω σύντομα. Από την αρχή της πανδημίας οι δρόμοι ήταν άδειοι γιατί όλοι φοβόντουσαν, οι δρόμοι ακόμα και στις μεγάλες πόλεις που συνήθως είχαν πάντα κίνηση και δεν έπεφτε ούτε καρφίτσα. Εγώ όταν το άκουσα αυτό ξέσπασα σε γέλια γιατί νόμιζα ότι θα ήταν πολύ περίεργο να το δεις αυτό, δεν μου πέρασε καν από το μυαλό το πόσο σοβαρή μπορεί να είναι η κατάσταση αλλά το κατάλαβα πολύ αργά και με όχι και τόσο ωραίο τρόπο.

Δεν με έχει πτοήσει όλη αυτή η κατάσταση ωστόσο, έχω ακόμα την ελπίδα ότι θα τελειώσει κάποια στιγμή πριν τελειώσω το γυμνάσιο, δεν ξέρεις όμως ποτέ πως θα στα φέρει η ζωή και τι επιφυλάσσει για εσένα. Πάντως για εμένα δεν έχουν αλλάξει δραματικά τα πράγματα προς το παρόν , πάω έξω με τους φίλους μου , πηγαίνω στο χωριό μου και βλέπω τους συγγενείς μου κάθε σαββατοκύριακο όπως και πριν αλλά είμαι και προσεκτική να μην κολλήσω ούτε εγώ ούτε η οικογένεια μου. Ούτε οι γονείς μου φοβούνται τόσο πολύ, μέχρι που σχεδιάζανε ταξίδι στο εξωτερικό για το φθινόπωρο αν είναι καλύτερη η όλη κατάσταση , εγώ όμως περιμένω να ανοίξουν οι κατασκηνώσεις για να ξαναδώ τους φίλους που έκανα πέρσι , ναι πήγα και πέρσι και ήταν η πρώτη φορά που πέρασα τόσο καλά με καινούργια άτομα.

Μπορεί να είναι περίεργη η κατάσταση για πολλούς ανθρώπους και κυριότερα για τις ευπαθείς ομάδες που πρέπει να προστατέψουν κυρίως τους εαυτούς τους αλλά πρέπει να κάνουμε όλοι υπομονή για να βρούμε και πάλι τους κανονικούς μας ρυθμούς.

**Ιωαννίδου Μαρία – Γενικό Λύκειο Αμυνταίου**

**Όλα αλλάζουν**

Όλα δεδομένα είναι στην ζωή  
ώσπου κάτι ξαφνικά να μας συμβεί.  
Έτσι αρκούσε μια στιγμή,  
για τον κόσμο μες το σπίτι να κλειστεί.

Ένας ιός εξαπλώθηκε στην γη,  
για πανδημία επρόκειτο μας είχαν πει.  
Γέμισαν ασθενείς τα νοσοκομεία,  
επικρατεί ο φόβος και η ανησυχία.

Όμως όλα δεν έχουν μόνο μια πλευρά  
υπήρχαν και κάποια θετικά.  
Κατάλαβες τι έχει σημασία,  
σταμάτησε να υπάρχει τόση αχαριστία.

Όλοι εκτίμησαν πράγματα απλά  
μια βόλτα, μια αγκαλιά.  
Σκέψου όμως είναι μια ευκαιρία νέα,  
να κάνεις με την οικογένεια σου παρέα.

Μην φοβηθείς ούτε μια στιγμή,  
σκέψου το πολύτιμο χρόνο που απέκτησες,   
βρες ευκαιρίες κάνε μια νέα δοκιμή,  
δώσε σημασία σε ότι παραμέλησες.

Μην σε λυπεί η μοναξιά,  
όλοι είναι δίπλα σου και ας είναι μακριά,  
η απόσταση δεν χωρίζει την καρδιά,  
αυτοί που αγαπάμε είναι πάντοτε κοντά.

Θα δεις όταν τα χρόνια έχουν περάσει πια  
και θα έχεις γεράσει,   
θα λες σε εγγόνια και παιδιά για τα παλιά,  
«Πανδημία ήταν έχει περάσει».

**Κούφη Μαρία – 1ο Γενικό Λύκειο Φλώρινας**

**Η αρχή του τέλους ή το τέλος της αρχής;**

«Είμαστε στην δυσάρεστη θέση να σας ανακοινώσουμε πως η θεία σας κατέληξε. Συλλυπητήρια».

Το τηλέφωνο έπεσε από τα χέρια της. Η έκφρασή της πάγωσε. Η νεαρή έκανε μερικά δειλά βήματα τρέμοντας σύγκορμη. Δεν ήταν εύκολο να συνειδητοποιήσει πως η θεία της, ο μοναδικός της συγγενής στον κόσμο από τότε που έμεινε ορφανή, έφυγε από τη ζωή. Είχαν πολύ καιρό να συναντηθούν εξαιτίας του φόβου μετά την πανδημία, αλλά τη προηγούμενη μέρα ,στη βιντεοκλίση τους, φαινόταν υγιέστατη.

Τώρα η Άννα έμεινε να κοιτάει τη σπασμένη οθόνη με τα δάκρυα να κυλάνε καυτά στα μάγουλά της. Το χρώμα έσβησε από το πρόσωπό της. Ένιωσε την καρδιά της να σταματά σαν ένα παλιό ξεχασμένο ρολόι. Ένα κομμάτι της ψυχής της είχε πεθάνει μαζί της. Και, όσο σκεφτόταν ότι ακόμα και στις λιγοστές συναντήσεις τους τα χαμόγελά τους καλύπτονταν από μάσκες, την κυρίευε απελπισία .Τα συναισθήματα την έπνιγαν, δεν μπορούσε να το αντέξει. Έπρεπε να βγει από το σπίτι, αν έμενε λίγο ακόμα εδώ θα τρελαινόταν…

Έξω ο άνεμος της κάνει καλό. Η ησυχία απαλύνει τον πόνο. Πέρα από τους λιγοστούς ανθρώπους στο σούπερ μάρκετ, δεν κυκλοφορεί κανείς στον δρόμο. Το στίγμα της πανδημίας ευδιάκριτο σε κάθε ανθρώπινη δραστηριότητα. Ίσως τελικά η καθημερινότητα να μην γίνει ποτέ ξανά ίδια με πριν…

Σε λίγο, φτάνει στη θάλασσα, κάθεται στην άμμο και αφήνει το κύμα να γαληνέψει την ψυχή της . Ασυναίσθητα πιάνει ένα πετραδάκι και το πετάει στην ήρεμη επιφάνεια του νερού.

Ξαφνικά αισθάνεται κάτι να κινείται πιο πέρα. Γυρίζει και αντικρίζει μια ανθρώπινη μορφή στο έδαφος .Ο άνδρας κείτεται αιμόφυρτος στο πεζοδρόμιο και με μεγάλη δυσκολία προσπαθεί να πάρει ανάσα. Είναι ξεκάθαρο από τον τρόπο που ασθμαίνει ότι έχει τον ιό. Οι ταχυμεταφορείς που περνούν τον αποφεύγουν σαν να πρόκειται για κάτι άθλιο, βρωμερό και τιποτένιο, δεν φοράει μάσκα .

Για μια στιγμή διστάζει –η καχυποψία μετά από τα τρία δύσκολα χρόνια που πέρασαν έμεινε ανεξίτηλη στους ανθρώπους… Ύστερα όμως, έρχεται στο μυαλό της η εικόνα της θείας της και η συμβουλή που της είχε δώσει… *Πάνω από όλα να είσαι άνθρωπος…*

Χωρίς να καταλάβει τι κάνει, βγάζει τη ζακέτα της και τρέχει προς το μέρος του. Αυτός την κοιτά με τα μάτια του ορθάνοιχτα .Οι λέξεις περιττές για να αντιληφθεί κανείς πώς αισθάνεται. Γρήγορα τον τυλίγει και προσπαθεί να βρει από πού αιμορραγεί .Ο άνθρωπος πιάνει το χέρι της και χαμηλώνει το κεφάλι του. «Δεν έχω μάσκα… όλοι με διώχνουν…. ο κόσμος άλλαξε». Η Άννα προσπαθεί να τον καθησυχάσει λέγοντας ότι όλα θα πάνε καλά. Αλλά το σώμα του πέφτει άψυχο σαν μαδημένο κουρέλι στην αγκαλιά της και αμέσως καταλαβαίνει πως την έχει εγκαταλείψει…

Η Άννα στρέφει το βλέμμα της στον ουρανό. Ναι, ίσως ο κόσμος να άλλαξε, όμως η αγάπη και η ανθρωπιά δύσκολα πεθαίνουν…

**Κύρτσος Γεώργιος – 1ο Γυμνάσιο Φλώρινας**

**ΕΝΑΣ ΧΡΟΝΟΣ ΠΑΝΔΗΜΙΑ**

ΕΝΑΣ ΧΡΟΝΟΣ ΠΑΝΔΗΜΙΑ

ΠΑΕΙ ΠΟΛΥ ΑΥΤΟ,

ΒΑΡΕΘΗΚΑΜΕ ΕΠΙΤΕΛΟΥΣ

ΦΤΑΝΕΙ ΩΣ ΕΔΩ.

ΤΙ ΝΑ ΜΑΣ ΠΟΥΝΕ

ΚΑΙ ΟΙ ΓΙΑΤΡΟΙ

ΠΟΥ ΚΑΘΟΝΤΑΙ ΣΤΑ ΝΟΣΟΚΟΜΕΙΑ

ΚΑΙ ΜΑΧΟΝΤΑΙ ΜΕ ΑΥΤΗΝ ΤΗΝ ΠΑΝΔΗΜΙΑ.

ΠΑΡΑΞΕΝΟΣ ΑΥΤΟΣ Ο ΙΟΣ

ΤΖΑΝΑΜΠΕΤΗΣ, ΚΟΛΠΑΤΖΗΣ

ΚΟΛΛΑΕΙ ΑΜΑ ΜΕΙΝΕΙΣ ΣΠΙΤΙ

ΚΟΛΛΆΕΙ ΚΑΙ ΑΜΑ ΒΓΕΙΣ.

ΤΩΡΑ ΠΙΑ ΔΕΝ ΘΕΛΕΙ ΜΙΑ ΜΑΣΚΑ

ΘΕΛΕΙ ΔΥΟ ΤΡΕΙΣ

ΚΑΙ ΑΜΑ ΕΙΣΑΙ ΚΑΙ ΣΕ ΔΗΜΟΣΙΟ ΧΩΡΟ

ΘΕΛΕΙ ΑΛΛΕΣ ΤΡΕΙΣ.

Η ΠΑΝΔΗΜΙΑ ΚΑΙ ΚΑΛΑ

ΦΤΑΙΕΙ ΓΙΑ ΟΛΑ ΤΑ ΔΕΙΝΑ

ΚΑΙ ΠΟΙΑ ΕΙΝΑΙ ΒΡΕ ΠΑΙΔΙΑ

ΠΟΥ ΕΧΕΙ ΚΑΤΑΣΤΡΕΨΕΙ ΤΟΣΑ ΣΠΙΤΙΚΑ.

ΑΛΛΑ ΑΣ ΣΟΒΑΡΕΥΤΟΥΜΕ ΒΡΕ ΠΑΙΔΙΑ

ΠΟΙΑ ΕΙΝΑΙ ΑΥΤΗ ΠΟΥ ΕΛΕΓΧΕΙ ΤΟΣΕΣ ΧΩΡΕΣ ΤΕΛΙΚΑ

ΑΣ ΕΝΩΘΟΥΜΕ ΕΠΙΤΕΛΟΥΣ

ΝΑ ΤΗΝ ΝΙΚΉΣΟΥΜΕ ΣΤΟ ΤΕΛΟΣ.

ΠΑΝΔΗΜΙΑ ΕΙΝΑΙ ΘΑ ΠΕΡΑΣΕΙ

ΑΥΤΟ ΚΑΝΕΙΣ ΣΑΣ ΜΗΝ ΞΕΧΑΣΕΙ**.**

**Στασίνη Βασιλική – 1ο Γενικό Λύκειο Φλώρινας**

**ΕΛΕΥΘΕΡΟΙ ΠΟΛΙΟΡΚΗΜΕΝΟΙ**

-Την κρεμά ενυδάτωσης την πήρες;

- Ε, βέβαια, για ποια με πέρασες;

Συγκεντρώθηκε ξανά η κοριτσοπαρέα μετά από τόσους μήνες εγκλεισμού. Έτοιμες και αποφασισμένες να ξεφαντώσουν στο νησί. «Εννοείται πως δεν θα κάτσουμε μόνο στην πόλη. Lol. Αφού έκλεισα camping στη Γαύδο!», ξεστόμισε έντονα και καμπανιστά ο RockyBalboa στη γυναικεία έκδοση του, η Στέφη. Όλες γεμάτες ενθουσιασμό αλλά και τόλμη, αφού τα μετρά ίσχυαν ακόμη. Από τα Χάνια ως το νησί της Γαύδου δεν έκαναν ούτε μισάωρο. Η οργανωμένη κατασκήνωση που έκλεισε η Στέφη για δυο μερόνυχτα τους περίμενε. Μέχρι και τουαλέτες διέθετε, όπως έλεγε ξεφυσώντας η Μαιρούλα. «Τουλάχιστον δεν θα τρέχω στη θάλασσα κάθε τρεις και λιγάκι».

Δεν τους πήρε πολλή ώρα να αναδιοργανωθούν και να προσαρμοστούν. Η πρώτη μέρα κύλησε γρήγορα, ούτε που κατάλαβαν τα κορίτσια πότε νύχτωσε. Αυτό το βράδυ δεν θα πήγαιναν στο beachbar λόγω κορωνοκούρασης, όποτε συμβιβαστήκαν με ένα πιτόγυρο και μια ξάπλα κάτω από το αστεροσκορπισμένο ουράνιο βασίλειο. Οι καλοκαιρινές νυχτερινές ώρες ήταν πάντα σύντομες, θαρρείς ο ήλιος ξεμύτισε στα θαλασσινά νερά. Το μόνο σίγουρο ήταν πως όλες οι ανεπρόκοπες, όπως τις χαρακτήριζε η Στέφη, θα ξυπνούσαν όταν θα κόχλαζε η αλμύρα. Η Στέφη όμως ήταν πρωινή τύπισσα. Τα χωράφια, τα πρόβατα και το νοικοκυριό έπαιζαν πάντα ρολό στο αγουροξύπνημα της. Βάζει τσακ μπαμ το κοντοβράκι και το αγαπημένο της crop-top και τραβά μια γύρα σε όλη την ακτογραμμή.Αρκετή ώρα πέρασε και είχε απομακρυνθεί τελείως από το μέρος που έμειναν την νύχτα. Μόνη της έχασκε στην απέραντη αμμουδιά και το φουρτουνιασμένο γαλάζιο. «Τουλάχιστον εδώ δεν θα με βρει ο Χαρδαλιάς», ξεφούρνισε πνίγοντας το γέλιο της.

Ήταν τόσο όμορφα να ρεμβάζεις την απεραντοσύνη κι ακόμη πιο όμορφη ήταν η αίσθηση που έχεις όταν η αλμύρα έμπαζε στα πνευμόνια. Τα κορίτσια στην άλλη μεριά του νησιού ανησύχησαν για την καθυστέρηση της φίλης τους και ξεκίνησαν το τρεχαλητό για να την βρουν. Αυτή όμως δεν νοιαζόταν να γυρίσει πίσω. Μόλις ανακάλυψε ένα αρχαίο εύρημα στην άκρη του βράχου. Το καφετί από τα χρόνια μπουκάλι είχε σφηνώσει ανάμεσα στις πέτρες, μα η αντανάκλαση του Ηλία πάνω του το πρόδωσε. «Είναι γράμμα;»,παραξενεύτηκε η δεκαεπτάχρονη. Με γρηγοράδα τοάνοιξε και ξεκίνησε η στιχομυθίαμεταξύ καθαρεύουσας και παρανέας ελληνικής, σαν αυτή του δυο χιλιάδες και κάτι.

*Αγαπημένη μου μητέρα,*

*Τούτο εδώ είναι το τελευταίον γράμμα που θα στείλω σε εσέ κρυφώς από εδώ μέσα. Η λέπρα κατέβαλεν το σώμα μου και αι δυνάμεις μου στερεύουν. Δεν ημπορώ πλέον να κρατώ τον γραφίτην δια πολλήνώραν. Η ψύχη μου παρά ταύτα είναι ακόμη ζωντανή, δόξα τω θεώ. Σήμερον κλείνω τα δεκαεπτά μητέρα. Εύχομαι να μην το ελησμόνησες. Ο Αντωνάκης, ο υϊός της γειτόνισσας της Ελπίδας, ετοίμασε δι εμέ μιανέκπληξην, θα εορτάζαμεν. Αψές τον εθάψαμεν και οι φύλακες έκαιαν τα κουκλάκια του. Είμαι τόσο λυπημένη. Δεν ημπορώ πλέον να προσέχω τους μαθητάς της κυράς Ματούλας. Ο κύριος Αγγελής περιμένει τον άρτον του, δεν βαστώ μανούλα. Κάθε ημέραν που περνά η ζωή μου εις την συναλγίανγίγνεται δυσβάστακτη. Η Μαριώ, η φίλη μου, παρουσίασεν επιπλοκές. Άπαντες το μοιραίον αναμένουσι. Έρχεται και η δική μου η σειρά μανούλα. Τουλάχιστοεπρόφτασα να σπουδάσω κοντά εις τον δάσκαλον, τον κυρ- Μένιο, πλείστους ασθενείς εβοηθήσαμεν μαζί. Εύχομαι δια τα αδέλφια μου να είναι καλά και σύ με τον πατέραν διόλου να μην στεναχώριεστε. Σας αγαπώ όλους. Να με περιμένεις.*

*Η μοναχοκόρη σου*,   
*Βασιλική Καλογιαννάκη*.   
*19 Αυγούστου, 1910*

Σάστισε η κόρη του Σιφογιαννάκη διαβάζοντας το γράμμα. Δεν ήξερε τι να πει. Σφούγγισε τα ματιά της, ρούφηξε τη μύτη της και συνέχισε να μελετά το σπάνιο εύρημα της. Στο πίσω μέρος υπήρχε μια κιτρινωπή, παλιά κα άχρωμη φωτογραφία. Τα χεριά της έτρεμαν τόσο που θα έσπαζαν. Το στήθος ανεβοκατέβαινε με γρηγοράδα και σύντομα το παραπονεμένο ξεφύσημα της μετατράπηκε σε λυγμούς. Τρόμαζε με το θέαμα που έβλεπε στο κομμάτι του παλιού χαρτιού. Μια δεκαεπτάχρονη, της παλιάς εποχής, μεσόκοπη, κουρασμένη από την αρρώστια. Βασιλική Καλογιαννάκη η επιγραφή στο πισώφυλλο, για κατακλείδα, στην επομένη γενιά.

Πόναγε μέσα της η Στέφη. Οι δικοί της συγγενείς και φίλοι πέθαιναν στη σημερινή Σπιναλόγκα, στις ΜΕΘ, έχοντας τη σημερινή λεπρά, τον κορωνοϊό. Βαστούσε όμως την ελπίδα της όπως και η Βασιλική από το γράμμα. Έτσι κάνουν οι άγγελοι.

Οι μέρες στο νησί πέρασαν σαν νερό τρεχούμενο μεν, αλλά όμορφα και διασκεδαστικά δε. Ήταν ένα ασυνήθιστο καλοκαίρι. Τα κρούσματα της νέας αρρώστιας μια αυξάνονταν και μια μειώνονταν, λες και δεν ήξεραν και τα ίδια τί θέλουν να κάνουν.

*60 χρόνια αργότερα   
Σεπτέμβριος του 2080.*

«Μαμά!»,φώναξε δυνατά η Λιλή. Πρωτοετής φοιτήτρια στην νομική, άριστη μαθήτρια. «Πήρες και τη smartsuitcase;» «Ναι παιδί μου», λάλησε με έναν βαρύ αναστεναγμό η μανά της. «Ο μπαμπάς θα είναι τόσο χαρούμενος και περήφανος που θα μείνω για λίγο στο νησί του». Η Κρήτη ήταν το στολίδι του. Το νέο σπίτι της έφηβης ήταν μια από της πιο εξελιγμένες μορφές κτίσματος, με όλα τα τεχνολογικά μέσα,έτσι ώστε να μην κουράζεται όταν, για παράδειγμα, επιθυμεί καφέ, καθώςήταν εκεί για αυτήν οJohn 15G-Plus. ΟJohn 15G-Plus, η απλώς John,ήταν ο καλύτερος φίλος και ο σύντροφος της. Ο John, με αισθητήρες και αναβαθμισμένη τεχνιτή νοημοσύνη, με ενσωματωμένα τεχνικά συναισθήματα βοηθούσε πολύ τηΛιλήόταν αυτή χρειαζόταν κάποιον για να μιλήσει και να ανοίξει την καρδιά της, πράγμα που δεν έκανε συχνά. Το τεχνολογικό επίτευγμα βρισκόταν σε ένα χωριό κοντά στην πόλη των Χανίων.

Πάντα αυτό ήταν το όνειρο της.Να σπουδάσει νομική στην Κρήτη και να ζει κοντά στην virtual φύση που άλλαξε από natureφύση τρεις δεκαετίες πριν. Γρήγορα περνούσε ο καιρός, διότι και αυτός ήταν επηρεασμένος και ρυθμισμένος, έτσι ώστε όλα να κυλούν…. κάτι παραπάνω από ρόλοι.

Το τρίτο έτος της ξεκινούσε και έλεγε συχνά πως τώρα αρχίζουν τα δύσκολα, αφού τα μαθήματα της ξεπερνούσαν το όριο του περίπλοκου. Ήταν περίπου επτά το απόγευμα και το τσομπανορομπότ του κυρ Μανώλη μάζευε τις γίδες του την ώρα που η ζέστη καταλάγιαζε, αφόρητη όλην την ημέρα και λίγο πιο υποφερτή την νύχτα. Πάντα το περίμενε στο παράθυρο της για να το χαιρετήσει, μα σήμερα το κορίτσι έλειπε από την σκοπιά του. Η σοφίτα που ανακάλυψε το πρωί έκρυβε πολλά μυστικά ξεχασμένων εποχών.Αποφασισμένη άνοιγε ένα-ένα τα δέματα και τα μπαούλα. Το σπίτι που έμενε άνηκε σε μια γιαγιά που πέθανε πριν λίγα χρονιά. Της κόρης του Σιφογιαννάκη. Η κυρία Στεφανία είχε πολλά να της διηγηθεί μέσα από τα ημερολόγια που έγραφε σαν κορίτσι. Η Λιλή, άρχισε την ανάγνωση:

*Αγαπητό μου ημερολόγιο, 3-4-2022*

*Καραντίνα. Δύσκολες μέρες και ανυπόφορες. Ποιος το περίμενε πως εγώ θα έτρεχα στις ΜΕΘ. Εξαρχής έπρεπε να ακούσω τους δικούς μου και να μην παραβαίνω τους κανόνες, τώραόμως, αγαπητό μου ημερολόγιο,ας υποστώ τις συνέπειες. Η κατάσταση ήταν τραγική τουλάχιστον. Εδώ πέρα είμαστε όλοι ξένοι και μόνοι. Ούτε φίλες δεν μπορώ να κάνω. Μονή, για όσο χρειαστεί. Πρόσφατα ήταν που έπαθα την πρώτη επιπλοκή και όλοι οι μπαμπαστρούμφ τρέχανε για να με σώσουν. Αυτές οι στολές των γιατρών είναι πέρα για πέρα αστείες.*

*5-4-2022*

*Επιτέλους αγαπημένο μου ημερολόγιο σου έχω τρελά νέα. Σήμερα το πρωί κατάφερα και μίλησα με τη μαμά και τον μπαμπά. Ήταν πολύ στενοχωρημένοι που δεν μπορούν να είναι κοντά μου, αλλά δεν το έδειχναν. Η μαμά μου (lol), έκανε λες και είχα φύγει στο Αμπουντάμπι για χρονιά. Καλά ο μπαμπάς κλασσικά όπως πάντα, αυστηρός, σοβαρός για τα πρώτα πέντε λεπτά και ύστερα το χάος μέχρι και κουρκουμπινάκι του με έλεγε μπροστά στους γιατρούς και τις νοσοκόμες. Απλά ρεζίλι…*

*7-4-2022*

*Καημένη η κυρία Μαίρη. Δυστυχώς οι μπαμπαστρουμφ δεν τα κατάφεραν. Omg (ο, μι, τζι, ohmygod) έχει φάση να έρθει και η δική μου σειρά. Όπως και να έχει σήμερα αγαπητό μου ημερολόγια νιώθω καλυτέρα, σταμάτησε και ο βήχας μου. Η Σούλα η νοσοκόμα με πήγε βόλτα στο μεγάλο παράθυρο για να χαζέψω τον πρωινό ήλιο.*

*11-4-2022*

*Αγαπητό μου ημερολόγιο, είμαι τόσο απογοητευμένη αλλά και λυπημένη. Έμεινα εντελώς μονή. Φοβάμαι. Φοβάμαι πως θα κάνω παρά πολύ καιρό μέχρι να ξανά δω τη μαμά και τον μπαμπά. Μακάρι να γυρνούσα τώρα στο σπίτι. Πλέον οι γιατροί φοβούνται και αυτοί για την κατάσταση. Άλλοι μένουν, άλλοι φεύγουν… Λεςνα φύγω και εγώ;*

*25-4-2022*

*Ε ναι, αυτό είναι, αγαπητό μου ημερολόγιο. Σήμερα παίρνω εξιτήριο. Με συγχωρείς που τόσο καιρό δεν σου έγραψα αλλά δεν μπορούσα… Σήμερα όμως είναι η μεγάλη μέρα. Οπού να ‘ναι ο κύριος Σταύρος, ο νοσοκόμος, θα έρθει να με πάρει από εδώ και να με οδηγήσει στην έξοδο,εκεί που το σόιΣιφογιαννάκη έχει ήδη αρχίσει να καταφθάνει.Ουπς! Λες κι αυτό να είναι παράνομο; Λες να πιάνεται για συνωστισμός; Τέσπα, ας είναι! Εγώ ανυπομονώ!*

Σαν ένα όνειρο της φαινόντουσαν όλα, αφού τώρα πανδημίες δεν υπήρχαν έκτος από την επιδημία της τεχνολογίας,η οποία είχε πάρει την πρώτη θέση και δεν έκανε χώρο σε καμία άλλη. «Σαν ελεύθεροι πολιορκημένοι»ψιθύρισε η Λιλή, προσπαθώντας να θυμηθεί ποιος στο κάλο είχε πει αυτήν τη σοφή κουβέντα. Έτσι ένιωθαν οι άνθρωποι τότε.Ελεύθεροι πολιορκημένοι μέσα σε πέντε τοίχους. Δύναμη άντλησε από την δύναμη της έφηβης Στέφης και κουράγιο από το κουράγιο που έδιναν όλοι οι μπαμπαστρούμφ. Γέλασε για λίγο με το ύφος της Στέφης, ίσως και με την ακαταλαβίστικη γλωσσά που μιλούσαν τότε. Όσο έσκαβε στα γράμματα και τα ημερολόγια τόσο πιο συναρπάστηκα πράγματα έβρισκε. Όλο διάβαζε για την παλιά εποχή.Για αυτήν που δεν είχε ζήσει. «Τώρα είμαστε ακόμη πιο μόνοι» συλλογίστηκε. Έκλεισε το άλμπουμ με τις φωτογραφίες, ξεχωρίζοντας εκείνη την κιτρινισμένη. Την νικήτρια Στέφη αγκαλιά με τον νοσοκόμο Σταύρο.

**Νικολαίδου Μαρία- 1ο ΕΠΑΛ Φλώρινας**

**«Πανδημία είναι θα περάσει…»**

Έχει περάσει ένας χρόνος από τον Μάρτιο του 2020 που ξεκίνησε η πανδημία στην χωρά μας. Είμαι σίγουρη πως πολλά έχουν αλλάξει από τότε και έχουμε αλλάξει εμείς οι ίδιοι, ψυχικά ή ίσως και σωματικά .Για μερικούς μπορεί να μην είναι τόσο άσχημα,αν έχουν βρει έναν τρόπο ‘’διαφυγής’’ και διασκέδασης, άλλοι όμως δυσκολεύονται περισσότερο να προσαρμοστούν στην κατάσταση και ακόμη να αποχωριστούν κάποια πρόσωπα ή πράγματα.

Για έμενα ο τελευταίος χρόνος ήταν αρκετά δύσκολος. Βίωσα μερικές αλλαγές και καταστάσεις που νομίζω ότι με άλλαξαν ψυχικά. Τα συναισθήματα μου συνεχώς άλλαζαν. Στην αρχή ένιωθα σχετικά καλά, λίγο μπερδεμένη και αγχωμένη γιατί έπρεπε να συμβιβαστώ σε έναν καινούριο τρόπο ζωής , πρωτόγνωρο για έμενα και για εκατομμύρια ακόμα ανθρώπους.

Χαρά, γιατί είχα χρόνο να ξεκουραστώ και να κάνω ένα διάλειμμα από το διάβασμα. Με τον καιρό όμως άρχισα να αισθάνομαι θλίψη , μοναξιά αφού μου έλειπαν οι φιλές μου και δεν έβγαινα έξω συχνά επειδή πιεζόμουν πολύ με το διάβασμα για το φροντιστήριο. Υπήρξε ένα χρονικό διάστημα που δυσκολεύτηκα αρκετά για προσωπικούς λόγους αλλά στο τέλος όλα πήγαν καλά.

Ένα καλό που βγήκε από αυτήν την ανυπόφορη κατάσταση είναι το γεγονός ότι ήρθα πιο κοντά με τη οικογένεια μου και κυρίως με τον αδελφό μου, που έχουμε ιδία ηλικία και συνηθίζαμε να μαλώνουμε πολύ, ακόμη και για τα πιο ασήμαντα πράγματα, αλλά πλέον όχι αφού νομίζω πως έχουμε ωριμάσει αρκετά.

Πέρασα χρόνο με τον εαυτό μου και έκανα μερικές σκέψεις που δεν ήταν τόσο ευχάριστες, αλλά όλα είναι μέσα στην ζωή. Βρήκα πολλά πράγματα για να απασχολήσω τον εαυτό μου και να ξεχαστώ όπως να ακούω μουσική, να διαβάζω βιβλία, να φτιάχνω βραχιόλια, να βλέπω ταινίες με την οικογένεια μου, να περνώ όσο χρόνο μπορώ με τις φιλές μου και να διαβάζω για το σχολείο και το φροντιστήριο. Επιπρόσθετα, ένα από τα πιο σημαντικά πράγματα που έκανα και συνεχίζω να κάνω είναι να κρατώ ημερολόγιο που γράφω καθημερινά για την μέρα μου, τα συναισθήματα μου και ότι άλλο με απασχολεί και θέλω να βγάλω από μέσα μου.

Προσπαθώ να βρω τρόπους να εκμεταλλευτώ την κατάσταση ώστε να παραμείνω ήρεμη μέσα στο χάος. Πλέον δεν με ενοχλεί να περνώ χρόνο μονή μου γιατί πιστεύω πως έχω αλλάξει και νομίζω πως το έχουν παρατηρήσει και οι γονείς μου, που συχνά το αναφέρουν και λένε ότι είναι περήφανοι για έμενα, κάτι που με βοηθάει πολύ αφού γνωρίζω ότι θα με βοηθήσουν ό,τι και να χρειαστώ και όποια δυσκολία και να αντιμετωπίσω.

Ελπίζω να βρεθεί μια λύση γρήγορα και να μην χρειαστεί περισσότεροι άνθρωποι να χάσουν την ζωή τους και όλα να γίνουν όλα όπως ήταν πριν γιατί δεν έχω χάσει ακόμα την ελπίδα μου για ένα καλύτερο μέλλον.

**Κοντοσώρου Αθανασία – 1ο Γυμνάσιο Φλώρινας**

**«Πανδημία είναι θα περάσει...»**

Πριν ένα χρόνο ζούσαμε με μια ανεμελιά

χαμόγελα, περίπατοι, αγκαλιές και φιλιά.

Όμως τώρα τα πράγματα άλλαξαν ριζικά

και ζούμε σαν σε πόλεμο με δίχως ξεγνοιασιά.

Εχθρός μας είναι ένας ιός που ήρθε από μακριά

κι άλλαξε τον τρόπο μας ζωής και σκέψης πια.

Κόσμος πολύς νόσησε από τον ιό αυτό

κάποιοι δεν βγήκαν ζωντανοί παλεύοντας με τον εχθρό.

Άλλοι νοσούν καθημερινά με θλίψη και αγωνία

το ξεπερνούν στα γρήγορα, το ζουν σαν μια ταινία.

Δρόμοι με λιγοστούς περιπατητές, παντού αστυνομία

νιώθουμε σαν να ζούμε μες την παρανομία.

Γέλια ακούγονται κρυφά κάπου, εκεί πιο πέρα

είναι παιδιά και έφηβοι που κάθονται παρέα.

Έξω από τα μαγαζιά ουρές από τον κόσμο

περιμένει με υπομονή για να ψωνίσει τόσο.

Μήνυμα, μάσκα, αντισηπτικό και μέτρα για προστασία

δεν βγαίνουμε από το σπίτι μας χωρίς δικαιολογία.

Δεν θα κρατήσει για πολύ αυτή η πανδημία

αισιόδοξοι θα μείνουμε με κέφι και ευθυμία.

Τον ιό θα εξαλείψουμε μέχρι το καλοκαίρι

θα νιώσουμε ελεύθεροι, θα πάμε σ' άλλα μέρη.

Με προσοχή και σύνεση θα βγούμε από το σπίτι

άλλο κακό να μη μας βρει σε τούτο τον πλανήτη.

Θα έρθει σύντομα ο καιρός που όλα θα τελειώσουν

ταξίδια θα αρχίσουμε κι όλοι θα ανταμώσουν!

**Βικτωρία Καλπατσινίδου -1ο ΕΠΑΛ Φλώρινας**

**ΕΝΑ ΚΑΚΟ ΟΝΕΙΡΟ**

Γεμάτος ο ουρανός

με χαμόγελα και ευτυχία

μα το κακό δεν άργησε

να φέρει την δυστυχία.

Άσχημο το όνειρο

που κοίμισε την γενιά μας

μα ο Θεός μας δεν ξεχνά

την πίστη στην καρδιά μας.

Πόνος, θλίψη, μοναξιά

χτυπάει τους ανθρώπους

τους παίρνει ότι αγαπούν

και τους απομονώνουν.

Μέσα στη δόξα του κακού

γιατροί που πολεμάνε

να αντέξουν και να βρουν

την αρρώστια πως νικάνε.

Ο φόβος και αν υπερτερεί

η ελπίδα δεν πεθαίνει

το φως της υπομονής

στον δρόμο παραβγαίνει.

Γεμάτος ο ουρανός

που έφυγαν γης αγγέλοι

όμως θα φύγει το κακό

και θα γελάνε ευτυχισμένοι.

**Ταλλίδου Αλεξάνδρα – 2ο Γενικό Λύκειο Φλώρινας**

Χαμένες ζωές

Εδώ και δύο χρόνια λοιπόν,

Ένας αόρατος εχθρός μα πολύ ύπουλος και ισχυρός

Έχει εισβάλλει μέσα στις ζωές μας δυστυχώς

Και μείς βρισκόμαστε στο έλεος του

Χωρίς καμία βοήθεια.

Όλα αυτά που κάναμε, τα μέρη που πηγαίναμε

Χωρίς να αναρωτηθούμε άραγε αύριο

Θα είναι το ίδιο;

Τελικά οι μέρες αυτές δεν είναι οι ίδιες

με πριν, όλα ήρθαν πάνω κάτω,

Οι ζωές μας άλλαξαν τελείως.

Βλέπω παντού ανήσυχους ανθρώπους,

Με το φόβο και την αβεβαιότητα χαραγμένα στα πρόσωπά τους.

Είμαστε καταπιεσμένοι, προσπαθούμε να ξεφύγουμε

από όλο αυτό, μα μάταια, οι κραυγές μας δεν ακούγονται.

Είμαστε απλά μαριονέτες σε ένα παγκόσμιο κουκλοθέατρο.

Το μόνο που ξέρω είναι πως πρέπει να

κόψουμε το σχοινί που μας κρατά και να ελευθερωθούμε.

Γιατί μου έλειψαν οι μέρες που μπορούσα να

Βγω έξω όποτε ήθελα χωρίς να φοβάμαι.

Για αυτό σας παρακαλώ μην απογοητεύεστε,

Μην τα παρατάτε, ας ενωθούμε όλοι μαζί με όπλο την ελπίδα

Και θα καταφέρουμε να αντιμετωπίσουμε τον εχθρό.

Όλα θα γίνουν όπως πριν!

**Ιωσήφ Ελευθερία – 2ο Γενικό Λύκειο Φλώρινας**

**Αόρατα Δεσμά**

Κραυγή! Φωνάζω με ακούτε;

Όχι! Δεν φτάνει η φωνή σου εδώ πάνω…

Φόβος , τρόμος , οδύνη μια κραυγή που πηγαία

εκπορεύεται απ’ τα σωθικά μου, σαν μια εκδήλωση

εσωτερικού αδιεξόδου.

Έγινα αδάμαστο θεριό ,

θέλω να ξεφύγω απ΄το χρυσό κλουβί , την φυλακή μου.

Να λησμονήσω τα παλιά ,

να οραματιστώ το μετά…

Κρίμα είναι τούτες οι θάλασσες και ο ουρανός

να μην επιτελούν την ανώτατη αυτή αποστολή τους,

την ευχαρίστηση και την ζωή.

Δεν είμαι ελεύθερος …

Θέλω να βγω να πετάξω!

Να κόψω το νήμα που με δεσμεύει στο κλουβί μου.

Δαίμονες και άλλα όμοια θεριά κατακλύζουν το μυαλό μου.

Δεν υπομένω , θα ενδώσω …

ΟΧΙ! Μια φωνή μέσα μου ελπίζει

πιστεύει στον από μηχανής θεό

που θα κόψει τα δεσμά.

Να τος , Ήρθε !

Σαν αγέρας θα συντρίψει το θεριό

που ρίζωσε μέσα μου ο αόρατος εχθρός.

Κάποιος στα ενδόψυχα μου φωνάζει

Άκουσε με!

Εσύ είσαι ο αγέρας ,

Εσύ είσαι ο θεός σου!

Ταγμένος στην αφύπνιση της οντότητάς σου,

θα μετουσιώσεις τον εγκλεισμό σε ευκαιρία

και την σκλαβιά σε ελευθερία…

**Ιωαννίδου Γεωργία – Γυμνάσιο Αμμοχωρίου**

**Γλυκές Φωνές**

Το καλοκαίρι μπουγέλο

Το χειμώνα χιονοπόλεμο

Μέσα στις μάσκες τις ζεστές

Ψιθυρίζουν γλυκές φωνές

Το χειμώνα μακριά μαλλιά

Το καλοκαίρι κοντά

Μέσα στις μάσκες τις φτιαχτές

Ψιθυρίζουν στενάχωρες φωνές

Την άνοιξη ο ερχομός των χελιδονιών

Το χειμώνα ο αποχαιρετισμός

Μέσα στις μάσκες τις βαλτές

Ψιθυρίζουν κάνε υπομονή, μην κλαις.

**Μουρατίδης Γεώργιος – 1ο Γενικό Λύκειο Φλώρινας**

**Στα δίχτυα της υπόσχεσης**

Μυρωδιά νωπής ζωής αναδίδει κάποιο άβατο του χθες,

να ξεπλύνει το σημάδι του εφήμερου. Γυάλινα τα λόγια πια,

χωρίς διαστάσεις, χαμένα στις μέρες.

Επίφαση πνοής στο πρόσωπο του έρημου ουρανού·

αδιάφορο το μπλε, σχεδόν τετριμμένο.

Ο ήλιος δεν αγγίζει ό,τι αβέβαιο κοιτάζει

ξεχασμένα τοπία με χρώματα μισά.

Περαστικό χαμόγελο – ποιητική αδεία – ξεκλειδώνει τη

γραμμή του ορίζοντα, καθώς τα χελιδόνια κρύβονται στα

τέσσερα σημεία. Κουκκίδες οι μορφές πια πίσω

απ’ τα παράθυρα· τις ασάλευτες κορφές του απείρου

χαϊδεύει αθόρυβα η ειρωνεία.

Τα ανθισμένα μπαλκόνια – παντού ίδια, παντού ενοχικά –

φθείρουν το βλέμμα, όπως διαλαλούν την αλλαγή…

**Πολυδωροπούλου Μαρία – Ελένη -1ο ΕΠΑΛ Φλώρινας**

«ΠΑΝΔΗΜΙΑ ΕΙΝΑΙ ΘΑ ΠΕΡΑΣΕΙ»

Μας ΄κλείσαν όλους μέσα

εκεί στα ξαφνικά,

μας ΄κόψαν τα παιχνίδια

και όλη την χαρά.

Ο ιός κυκλοφορεί και ΄μεις

με φόβο μέσα και ακόμα

τριγυρνά χωρίς να έχει μπέσα.

Οι ελπίδες συνεχίζουν

και οι άνθρωποι από όλο αυτό

κάτι θα κερδίσουν για καλό σκοπό.

**Γουστέρη Βασιλική – 1ο ΕΠΑΛ Φλώρινας**

**Μάρτιος 2021**

Έχουν περάσει πάνω από τέσσερις μήνες…

Άνοιξα με μια ελάχιστη δόση δυσκολίας τα μάτια μου καθώς οι ακτίνες του φωτός διαπέρασαν τον χώρο του δωματίου μου προσφέροντας μου μια υπέροχη αίσθηση.

Δεν διάρκεσε πολύ καθώς η συνείδηση μου μου υπενθύμισε την επαναλαμβανόμενη καθημερινότητα που έπρεπε να έρθω αντιμέτωπη.

Το πέρασμα των ημερών είναι αμέτρητο καθώς αρχίζω να χάνω την αίσθηση τους. Η ίδια βαρετή ρουτίνα, οι ατελείωτες μέρες έχοντας κυρίαρχο συναίσθημα την εξάντληση. Το μοναδικό θετικό στοιχείο είναι η υπομονή αλλά μέρα με την μέρα φθείρεται όλο και περισσότερο.

Μία δόση αγωνίας πλημμυρίζει το μυαλό μου καθημερινά σκεπτόμενη τις ώρες, μέρες και τους μήνες που ακολουθούν. Και αυτό είναι το λιγότερο. Δεύτερο κυρίαρχο συναίσθημα είναι η μοναξιά. Κλεισμένη σε τέσσερις τοίχους με μοναδική παρέα τον εαυτό μου. Απομονωμένη σε μια ψεύτικη πραγματικότητα δίχως αδιέξοδο…

Χωρίς κίνηση δεν υπάρχει ζωή…

Οι μέρες εξακολουθούν να κυλάνε αδιάφορα…

Πανδημία είναι λένε θα περάσει και όλα θα επανέλθουν στην κανονικότητα. Ένα γέλιο μου ξέφυγε κάνοντας αυτή την σκέψη.

Πανδημία είναι λένε θα περάσει, είναι για την υγεία όλων μας… Την ψυχολογική υγεία όλων μας την αντιλαμβάνονται; Δυστυχώς αμφιβάλω…

Θα περάσει αφήνοντας ένα στίγμα στις μνήμες όλων μας.

**Παναγιώτα Καλλιόπη Σιώκη – 1ο Γενικό Λύκειο Φλώρινας**

**Ζωή**

Ένα παντελόνι πιάνει την καρέκλα

Μια ιδέα το μυαλό μου

Ο καφές έχει κρυώσει

Ο κόσμος αποζητά ένα άγγιγμα,

Η ευτυχία τους είναι "λέξεις"

Πως να αναζητήσω λέξεις όταν η γλώσσα μου δεν κινείται

Όταν ο καφες είναι μόνο στολίδι,

Όταν μια ιδέα μένει σκέψη; Ο χρόνος ρέει και δεν τελειώνει,

Πλέον αναζητώ την ροή του εαυτού μου

**Μαρίνη Παρασκευή – 1ο ΕΠΑΛ Φλώρινας**

Δευτέρα 29/3/21

Αγαπητό μου ημερολόγιο

     Η μέρα άρχισε στραβά από το πρωί. Έχασα την πρώτη ώρα. Με κόπο κατάφερα να συνδεθώ στο μάθημα την δεύτερη ώρα. Μας πληροφόρησε η καθηγήτρια ότι ίσως είναι η τελευταία εβδομάδα τηλεκπαίδευσης. Τότε ανοίξαμε όλοι τα μικρόφωνα και είπαμε επιτέλους! Ξεκίνησε μία πολύ όμορφη συζήτηση για την ανάγκη να πάμε ξανά σχολείο. Χάρηκα πολύ. Θα ξανά δω φίλους, συμμαθητές και καθηγητές, μετά από τόσο καιρό απομόνωσης.

     Στο διάλειμμα πήγα στη κουζίνα να φάω πρωινό και έπειτα ξανά γύρισα στο δωμάτιο. Σκεφτόμουν συνεχώς την ανακοίνωση της καθηγήτριας, η χαρά μου ήταν απερίγραπτη.

    Όταν τελείωσε η έβδομη ώρα πήγα στη κουζίνα να φάω μεσημεριανό. Αργότερα διάβασα τα μαθήματα της επόμενης μέρας και συνδέθηκα στο μάθημα του φροντιστηρίου. Η ώρα ήταν πλέον έξι και μισή. Ετοιμάστηκα και πήγα ένα περίπατο στη πόλη με τη φίλη μου Ιωάννα.

     Περίπου στις οκτώ γύρισα σπίτι. Παρακολούθησα λίγη τηλεόραση με την οικογένεια μου. Μετά έκανα μπάνιο. Στη συνέχεια έφαγα ένα φρούτο και πήγα στο δωμάτιο μου. Συνομίλησα περίπου για μισή ώρα με τους φίλους μου μέσω διαδικτύου. Τώρα η ώρα είναι έντεκα και μισή. Είμαι πολύ κουρασμένη θα κοιμηθώ.

Θα σου γράψω και αύριο, καληνύχτα.

**Κύρτσου Δέσποινα – 1ο Γυμνάσιο Φλώρινας**

Πανδημία είναι θα περάσει.

Ο κορονοϊός έφτασε από την Κίνα,

και σε λίγο καιρό μπήκαμε σε καραντίνα.

Ήταν κάτι πρωτάκουστο κάτι πολύ νέο,

και όπως διαπιστώθηκε κατέληξε μοιραίο.

Τότε όλοι γνωρίσαμε τους υπουργούς υγείας,

αρμόδιοι για τα μέτρα κατά της πανδημίας.

Όμως τα μέτρα ήταν σκληρά, δύσκολα, κουραστικά,

μες τη γλυκιά την Άνοιξη στου Απρίλη τη χαρά.

Δεν είχε η Παναγία μας κανέναν στο πλευρό της,

μόνος του επάνω στο σταυρό ξεψύχαγε ο Υιός της.

Ούτε να τον εκλάψουμε εμάς δε μας αφήναν,

και έξω από την εκκλησιά το πρόστιμο μας δίναν.

Το Πάσχα δεν το ζήσαμε όπως του αξίζει,

οι άνθρωποι ήταν μακριά ο νόμος το ορίζει.

Και το συναίσθημα αυτό της απομόνωσης,

έκανε μεγαλύτερη την τρέλα της απόγνωσης.

Τον Μάιο σταμάτησε όμως η καραντίνα,

ζήσαμε καλοκαίρι και ήμασταν όλοι φίνα.

Αλλά από τον Οκτώβριο τα έσφιξαν τα μέτρα,

παρελάσεις δεν γίνανε, έπεσε μαύρη πέτρα.

Και αρχίσαμε πάλι να δουλεύουμε online,

αυτός ο κορονοϊός μπρος πίσω μας γυρνάει.

Και αντί για ανθρώπους έναν υπολογιστή,

όλη την ώρα βλέπαμε κι είχαμε κουραστεί.

Όμως τώρα τον Φεβρουάριο τα μέτρα άλλαξαν,

οι εκκλησιές, τα μαγαζιά και τα σχολεία άνοιξαν.

Ευελπιστώ τα μέτρα και άλλο να αλλάξουν,

και από μάσκες και λοιπά να μας απαλλάξουν.

Αλλά και αν το όνειρο αυτό λίγο καθυστερήσει,

η δύναμη και η χαρά θα αντέξει, δε θα σβήσει.

Και εξάλλου δεν μπορεί για πάντα να κρατήσει,

ιός είναι θα δράσει

κι η πανδημία θα περάσει.

**Κωτοπούλου Ελευθερία – 1ο Γενικό Λύκειο Φλώρινας**

**Πανδημία είναι θα περάσει..**

Κλείσε τα μάτια,

είναι πιο ήρεμα στην σιωπή.

Σβήσε σκέψεις άδικες,

με ένα κομμάτι μουσικής,

που εύκολα σε νιώθει.

Ταξίδεψε σε μέρες που θαρρούσες δεδομένες,

σε συνήθειες που σπανίζουν τελικά.

Θυμήσου πρόσωπα που αγάπησες κρυφά,

γιατί τα λόγια ήταν δειλά.

Καμιά ανάγκη δεν ορίζει άτρωτη πλευρά στον εαυτό σου.

Κανείς δεν επιβίωσε χωρίς μια αγκαλιά,

χωρίς το εμείς πλάι στο εγώ του.

Μοιράσου τις επίπονες στιγμές,

εκεί που η κατανόηση πηγάζει.

Ζωγράφισε ένα χαμόγελο στον διπλανό σου,

για να κερδίσεις τίμια το δικό σου.

Μην θλίβεσαι βαθιά, δεν φταις εσύ.

Είναι η πραγματικότητα πικρή και δεν σ’αγγίζει.

**Μπόσκου Κωνσταντίνα 1ο ΕΠΑΛ Φλώρινας**

***Ένας χρόνος μετά την έναρξη της καραντίνας***


Οι άνθρωποι έχουν κουραστεί να περιμένουν αυτές τις δυο εβδομάδες να περάσουν καθώς ο χρόνος κυλάει και οι εφηβικές μας αναμνήσεις χάνονται. Άνθρωποι χάνουν τις δουλειές τους, χάνουν δικούς τους ανθρώπους χάνουν την πίστη και την ελπίδα τους.

Κάθε μέρα κυλάει και η επόμενη της δεν διαφέρει ιδιαίτερα από την προηγούμενη.

Κάθε μέρα ξυπνάμε και το μόνο μέσω επικοινωνίας μας με τον κόσμο είναι η οθόνη ενός κινητού ή ενός υπολογιστή όπου πλέον διαδραματίζονται τα ποιο βάναυσα αλλά και οδυνηρά γεγονότα. Τα νοσοκομεία είναι γεμάτα και οι κλίνες για να τους περιθάλψουν πλέον είναι μηδαμινές .Ο κόσμος φοβάται για την εξέλιξη των πραγμάτων. Βλέποντας κόσμο να πεθαίνει κοιτώντας άπραγοι και αμίλητοι. Βλέποντας την ανεργία να αυξάνεται και ο μεγαλύτερος πληθυσμός του κόσμου να πεινάει. Βλέποντας ολοένα την Γη να καταστρέφεται.

Κάθε μέρα θυμίζει την προηγούμενη….. και όλοι σκεφτόμαστε υπάρχει πλέον ελπίδα? Θα μπορέσουμε να επιστρέψουμε ποτέ να επιστρέψουμε ποτέ στην παλιά απλή και λιτή για τα λεγόμενα μας ζωή? Ίσως κάποτε μπορεί μα ο χρόνος όπου θα χρειαστεί θα είναι μάλλον μακρύς\

**Σιδηροπούλου Ελένη - 2ο Γυμνάσιο Φλώρινας**



**Θεοδώρου Μάριος – Γενικό Λύκειο Αμυνταίου**

**ΚΙ ΟΜΩΣ… ΜΠΟΡΩ…**

Μπορώ άραγε να ζήσω όπως πριν;

Κι ο φόβος;

Οι φίλοι μου και η οικογένειά μου παρόντες… απόντες…

Για πες μου… Μπορώ;

Μπορώ να αντέξω κι άλλο μέσα στο σπίτι;

Γονείς και παιδιά

εγκλωβισμένοι στους τέσσερις τοίχους

Καυγάδες για το ανούσιο

Με πιάνει ασφυξία

Για πες μου… Μπορώ;

Μπορώ να αντέξω κι άλλες ώρες αποχαύνωσης μπροστά από μια οθόνη;

Γνώση που ταξιδεύει μέσα από τα καλώδια…

Για πες μου… Μπορώ;

Μπορώ να αντέξω τον ανηλεή βομβαρδισμό των Μέσων Μαζοποίησης;

Μείνετε ασφαλείς!

Νεκροί, διασωληνωμένοι, ΜΕΘ, μάσκες,εμβόλια…

Παρενέργειες του τρόμου

Μείνετε ασφαλείς!

Μείνετε μόνοι…

Για πες μου… Μπορώ;

Μπορώ άραγε να έχω πίσω τη ζωή μου;

Κρυμμένα συναισθήματα χαμένα στις βραδινές σκέψεις και στα δάκρυα

Θέλω να ξαναδούμε μαζί τον έναστρο ουρανό…

Μπορώ να μην νιώθω μοναξιά;

Μπορώ άραγε να τα προσπεράσω τα εμπόδια;

Κι όμως… Μπορώ…

**Καρτάλη Δήμητρα – 2ο Γυμνάσιο Φλώρινας**

**Πανδημία Φόβου**

Όσο και να προσπαθήσω τα μέτρα να τηρήσω

όλο και από κάπου θα κολλήσω

Νομίζουν μας δίνουν ελευθερία

σε όλη αυτή τη συγκυρία

Νομίζω πως ο κορωνοϊός έχει πρωταγωνιστήσει

περισσότερο στη ζωή μου από ότι εγώ

όλο αυτό τον καιρό

Θέλω επιτέλους ελεύθερη να ζήσω

ανθρώπους να γνωρίσω

στους δρόμους να κυκλοφορήσω

δίχως να σκέφτομαι ότι υπάρχει κάποιο περιπολικό από πίσω

Στο μυαλό μου φέρνω αναμνήσεις,

ανθρώπους που φαινόντουσαν τα πρόσωπά τους

χωρίς να υπάρχει κάποιο εμπόδιο μπροστά τους

Και αν είναι κάτι που μου έχει λείψει περισσότερο,

είναι το πιο απλό :

Μια βόλτα στο πάρκο με ένα φίλο καλό χωρίς να ανησυχώ

Και όταν επιτέλους όλο αυτό σταματήσει

η ζωή μας ξανά από την αρχή θα αρχίσει

**Κωστίδης Ηλίας – Γυμνάσιο Μελίτης**

**ΠΑΝΔΗΜΙΑ ΕΙΝΑΙ ΘΑ ΠΕΡΑΣΕΙ**

Κάποτε, ο χρόνος δεν έχει σημασία,

υπήρχαν δυο κολλητοί με μια μεγάλη ιστορία.

Να βρίσκονταν συνέχεια ήθελαν πολύ,

μα οι καιροί ήταν δύσκολοι, καταστροφικοί.

Ξεκίνησε από την Κίνα μια επιδημία,

μα σύντομα εξελίχθηκε σε μια πανδημία.

Να ανησυχούνε άρχισαν και τρέμανε πολύ,

πως δεν θα μπορούν να συναντιούνται ακόμα για πολύ.

“Πανδημία είναι θα περάσει”,

λέει ο ένας στον άλλον για να τον καθησυχάσει.

Καθώς μείνανε στα σπίτια τους για λίγο καραντίνα,

το άγχος τους μεγάλωνε μήνα με τον μήνα.

Να ξανασμίξουν ήθελαν ο ένας με τον άλλον,

να μείνουνε στα σπίτια δεν μπορούσαν άλλο.

Οι φόβοι τους μεγάλωναν και εφιάλτες 'γίναν,

πως δεν θα βρίσκονταν καθόλου ούτε αυτό τον μήνα.

Τον χρόνο τους δεν ήξεραν πως να τον περάσουν,

διαδικτυακά παιχνίδια παίζανε μπας και καλοπεράσουν.


Όταν με το καλό επιτέλους τελείωσε η καραντίνα,

αγκαλιές και φιλιά κάνανε για όλο τον περασμένο μήνα.

Γιατί παρόλο που ο φόβος τους, τους είχε τρομοκρατήσει,

βαθιά μέσα τους ήξεραν ότι η αγάπη τους θα επικρατήσει.

**Ριζίδης Νεκτάριος – Γυμνάσιο Μελίτης**

****

**Γιαννόπουλος Δημήτριος – Γενικό Λύκειο Αμυνταίου**

**ΤΟ ΠΙΘΑΡΙ ΤΗΣ ΠΑΝΔΩΡΑΣ!!** Στο χρυσοπράσινο πιθάρι της Πανδώρας,  
  
 εκεί γεννήθηκε η θεά του ονείρου.  
  
 Στην εποχή της τελευταίας καταιγίδας  
  
 κρατά στο χέρι της αχτίδα της Ελπίδας.

Με τα φαντάσματα γυρνά στα αναχώματα,  
  
 μέσα από δάκρυα πικρά αναδυομένη.  
  
 Κι οι νεκροί φυτά αναρριχώμενα  
  
 μέσα στις αίθουσες του πόνου ξεχασμένοι.

Κόρη του Δία τού ήλιου θυγατέρα  
  
 κόντρα στον άνεμο θα διώξεις κάθε πόνο.  
  
 Με τους απελπισμένους στου Θεού τον δρόμο  
  
 θα ξαναγεννηθούν οι άνθρωποι ελεύθεροι μια μέρα.

Με τα φαντάσματα γυρνά στα αναχώματα  
  
 μέσα από δάκρυα πικρά αναδυομένη  
  
 Στης ιστορίας τα θολά περιεχόμενα  
  
 Να μην υπάρχουνε στο τέλος προδομένοι.

**Παπαδημητρίου Γεώργιος – 1ο Γυμνάσιο Φλώρινας**

**Η απονεύρωση**

Ήταν ντυμένη σαν αστροναύτης. Φορούσε εκτός από την στολή, διάφανη μάσκα στο κεφάλι, γάντια και ειδικά πλαστικά στα πόδια, με λαστιχάκια.

-Περίμενε λίγο μου είπε,  και συνέχιζε να καθαρίζει τον χώρο. Μπήκα μετά από λίγο.

Φορούσα και εγώ μάσκα απλή και τα ίδια πλαστικά στα πόδια. Μοιάζαμε με στρουμφάκια , στο στρουμφοχωριό . Με αυτά που είχαμε, τα πόδια μας  μοιάζανε μεγαλύτερα και αστεία . Σφράγισμα βαθύ μου είπε μπορεί και απονεύρωση. Πολλά παιδιά αλλά και μεγάλοι δεν πλένουν σωστά τα δόντια τους , αυτή την περίοδο και χαλάνε περισσότερο  .Έφυγα για να ξαναπάω την άλλη εβδομάδα. Στο δρόμο ησυχία. Άνθρωποι από εδώ και εκεί στα πεζοδρόμια που περπατάνε βιαστικά ή αργά στέκονται  στις βιτρίνες. Χαζεύουν στην πλατεία ξεκουράζονται στο φως. Κρατάνε όλοι ένα καφέ στο χέρι τους. Σαν να έχουν φάρμακο για τα νεύρα τους  μέσα αυτά τα πολύχρωμα ποτήρια. Άλλοι είναι εντελώς χαλαροί σαν να βρίσκονται σε διακοπές και άλλοι έχουν το βλέμμα του τρελού. Κανονικά θα πήγαινα στον παππού πριν πάω σπίτι μου. Ο παππούς και η γιαγιά μένουν στο κέντρο της πόλης με τα άπειρα καφέ-μαγαζιά γύρω-γύρω. Τώρα όμως δεν θα πάω .Όλοι λένε πως δεν πρέπει να περάσω από εκεί, θα μείνουμε λίγο καιρό σε καραντίνα, μέχρι και η μικρή μου ξαδέρφη το λέει ξανά και ξανά σαν παπαγάλος. Άκου πράγματα περίεργα .  Εκεί  μεγάλωσα , διέλυα το σύμπαν όταν ήμουν μικρός ,ειδικά τα Χριστούγεννα που η γιαγιά δεν άφηνε σημείο ακάλυπτο χωρίς κεριά ή στολίδια πολύχρωμα, ήταν σχεδόν αδύνατο να περάσεις από κάπου χωρίς να ρίξεις ή σπάσεις κάτι , εκεί έτρωγα πατάτες τηγανιτές αντί για τα φασολάκια που είχε σπίτι και όταν επέστρεφα έλεγα -Μπα έτσι και αλλιώς θέλω να προσέξω λίγο!  Εκεί , στην γιαγιά πήγαινα όταν τα σαββατόβραδα τέλειωναν οι έξοδοι μας και εγώ μιλούσα με μηνύματα ή με βίντεο- συνομιλίες με τα παιδιά ώσπου ο παππούς τελειώσει την Νικολούλη που έψαχνε κάποιον, ενώ εγώ χασκογελούσα με τα αγόρια από το μέσα δωμάτιο .Καμία φορά το τραβάγαμε μέχρι να τελειώσει ο παππούς όλα τα ντοκιμαντέρ για τις γαρίδες. Άλλα τώρα δεν μπορώ να πάω. Εμένα να φοβούνται μήπως τους κολλήσω εγώ; Που δεν με φοβήθηκαν σε καμία αρρώστια μου και με φιλούσαν στο μέτωπο ακόμα και με πυρετό ακόμα και όταν είχα ανεμοβλογιά;

**Δεληγεώργης Λάζαρος –Γενικό Λύκειο Αμυνταίου**

<<ΘΥΜΑΜΑΙ>>

Θυμάμαι τότε που η ζωή γυρνούσε την ψυχή της κυνηγούσε ο ήλιος έβγαινε ψηλά και λάτρευε όλον τον ντουνιά.

Όλα παγώσαν ξαφνικά το γκρίζο σκέπασε το βλέμμα μες την καρδιά η αμφιβολία έχτισε φωλιά και ο ήλιος κρύφτηκε βιαστικά.

Το χαμόγελο μαράθηκε τα μάτια θόλωσαν τα χέρια άδειασαν τα βήματα βάραιναν.

Όμως η ζωή είναι μπροστά και ο ήλιος θα ανέβει σκαλί σκαλί ξανά το πουλί θα τραγουδήσει πάλι στην ανθισμένη αμυγδαλιά.

Θα έρθει η σπίθα στην ματιά και το χαμόγελο στα χείλη ξανά η αγκαλιά θα ανοιχτεί και τα χέρια θα δώσουμε μαζί.

Όλος ο κόσμος θα μεθά στης ζωής τον δρόμο θα γυρνά τα παιδιά θα ξεχυθούν στα όνειρα τους θέλοντας να μπούν.

Και δεν θυμάμαι τώρα εκείνη την μαύρη συννεφιά ξέφτισε από το μυαλό γιατί της ζωής το σιρόπι είναι γλυκό.

**Αρχοντούλα Τζέκου – 2ο Γυμνάσιο Φλώρινας**

**Θα αντικρίσουμε ξανά τον ήλιο**

Κι εκεί που δεν το περιμέναμε,

πήρε ο ήλιος ανάποδη στροφή κι μέσ' το σεληνόφως

βυθιστήκαμε.

Τη ζωή με τον ήλιο στο πλάι επιθυμούμε,

ν΄ απλώσει τις ηλιαχτίδες του κι να μας ζεστάνει

όπως συνηθίσαμε.

Φτάνει πια μέσ΄ το ψύχος και το πέπλο του μαύρου

ουρανού να μας τυλίγει μεσ΄ την μοναξιά,

ας αγγίξουμε τ΄ αστέρια επιτέλους από κοντά χωρίς κανένα

πέπλο φόβου να μας σκεπάζει και να ψυχραίνει την καρδιά.

**Νικολαίδου Πανδώρα – 1ο ΕΠΑΛ Φλώρινας**

***«Πανδημία είναι θα περάσει…»***

*20 Δεκεμβρίου 2019*

Πλησίαζαν τα Χριστούγεννα. Η πόλη ήταν κατάλευκη από το χιονιά, τα χριστουγεννιάτικα δέντρα μαζί με τα λαμπιόνια την φώτιζαν εκθαμβωτικά και ο κόσμος της ήταν ξέγνοιαστος, πλημμυρισμένος από ευτυχία. Σε κάθε δρόμο άκουγες τραγούδια και γέλια μικρών παιδιών, σε κάθε στενό έβλεπες την αγάπη και τη γενναιοδωρία, σε κάθε διαδρομή σου μύριζες φρέσκα κουλουράκια, μόλις βγαλμένα από τον φούρνο. Η ζωή έμοιαζε σαν παραμύθι, οι μέρες της κυλούσαν γεμάτες ομορφιά.

Μέχρι που έμπαινες στο σπίτι σου, άνοιγες το δελτίο των οχτώ και άκουγες για τον φονικό ιό που μάστιζε ολόκληρη την Κίνα, 1,398 ΔΙΣεκατομμύρια ανθρώπους. Άκουγες για αρρώστους, διασωλημένους, χιλιάδες θανάτους, μάσκες και απαγορεύσεις. Οι εικόνες που προβάλλονταν ήταν σοκαριστικές … Έκλεινες μελαγχολικά την τηλεόραση και ευχόσουν κουράγιο στους ίδιους και τέτοιο κακό να μην μας βρει. Εξάλλου, έξω χιόνιζε, τα λαμπάκια μαζί με το λευκό χιόνι έφτιαχναν την πιο όμορφη ατμόσφαιρα, ήθελες να πάρεις το ζεστό καφέ, να κάτσεις μπροστά από την μπαλκονόπορτα και απλά να το απολαύσεις.

*18 Ιανουαρίου 2020*

«Ευτυχισμένο το νέο έτος, με υγεία, αγάπη, αισιοδοξία και πολλές επιτυχίες» ευχόμασταν ακόμα στους ανθρώπους μας. Αλλά η τηλεόραση είχε βουίξει με το πρώτο κρούσμα κορονοϊού στην Ιταλία. Πέρασαν οι γιορτές, τελείωσαν τα Χριστούγεννα, άλλαξε η χρονιά και ο ιός είχε φτάσει μέχρι την Ευρώπη. Οι ειδικοί είχαν αρχίσει να ανησυχούν, ξεκίνησαν πολύωρες μελέτες στα εργαστήρια και προσπαθούσαν μέρα-νύχτα να αποκωδικοποιήσουν τον SARS-COV2 που σε λίγες μόνο μέρες εξαπλώθηκε σε ολόκληρη Ιταλία και δημιούργησε τον πιο ασφυκτικό κλοιό των τελευταίων δεκαετιών σε όλα τα νοσοκομεία.

Ένα μήνα μετά, οι ιταλοί γιατροί αποσυνέδεαν την αναπνευστική στήριξη από τον μεγαλύτερο σε ηλικία άνθρωπο για να σώσουν το νεότερο. Λίγες μέρες μετά οι μόνες εικόνες που βλέπαμε από την Ιταλία ήταν τεράστιες βαθιές τρύπες που γέμιζαν από τυλιγμένους σε μαύρη σακούλα νεκρούς ανθρώπους. Θύματα κορονοϊού. Ανατριχιαστικό, Μακάβριο.

*26 Φεβρουαρίου 2020*

«Πρώτο επιβεβαιωμένο κρούσμα κορονοϊού εντοπίστηκε στη Θεσσαλονίκη». Αυτή η είδηση έπαιζε παντού. Στην τηλεόραση, στο ραδιόφωνο, στα social παντού. Ο κόσμος άρχισε να ανησυχεί, όλοι συζητούσαν για τον κορονοϊό.

Ώσπου στις 10 Μαρτίου, 12 μέρες μετά, με απόφαση του Υπουργού Υγείας έκλεισαν όλα τα σχολεία. Παιδικοί σταθμοί, δημοτικά, γυμνάσια, λύκεια ακόμα και τα πανεπιστήμια. Κανείς δεν ήθελε να πιστέψει αυτό που αναμενόταν να συμβεί. 6 μέρες μετά ακολουθεί το κλείσιμο της εστίασης και του λιανεμπορίου. Στις 22 Μαρτίου κηρύσσεται διάγγελμα απαγόρευσης κυκλοφορίας. Κηρύσσεται Πανδημία.

Ο ιός είχε φτάσει παντού, σε κάθε άκρη του πλανήτη. Ήταν παντού και δολοφονούσε εν ψυχρό κάθε αδύναμο άνθρωπο.

Σαν χθες θυμάμαι αυτές τις μέρες. Νομίζω πως αυτές οι αναμνήσεις δεν θα φύγουν ποτέ από τη μυαλό μου. Κλειστήκαμε στα σπίτια μας για 2 ολόκληρους μήνες. Μείναμε μακριά από όλους και από όλα. Ήταν κάτι τόσο πρωτόγνωρο, περίεργο. Ζούσαμε με το φόβο και το άγχος. Το άγχος να μην κολλήσουμε, να μην μεταφέρουμε τον ιό σε δικούς μας ευάλωτους ανθρώπους. Κανείς μέχρι τότε δεν μπορούσε να πει με ακρίβεια τι ήταν ο Covid-19, τι ακριβώς μπορούσε να προκαλέσει και πως μπορεί να αντιμετωπιστεί.

Το Σύνταγμα, η Ερμού, η Αριστοτέλους που καθημερινά ξεχείλιζαν από περαστικούς, ακόμα και η κάθε μικρή πόλη, ήταν άδεια και βουβή. Δεν ακουγόταν ούτε μία εξάτμιση από αυτοκίνητο. Δεν κινούταν τίποτα και κανείς. Οι πόλεις είχαν μετατραπεί σε ερήμους από τσιμέντα.

*16 Αυγούστου 2020*

Ο Αύγουστος είναι ο πιο όμορφος μήνας ολόκληρης της χρονιάς έλεγε ο μπαμπάς. Και η μαμά πάντα έλεγε ήρθε ο Αύγουστος ήρθε η ώρα για θάλασσα, ώρα για Ιόνιο. Κάθε καλοκαίρι πηγαίναμε στο εξοχικό μας στην Κέρκυρα και με ένα κρουαζιερόπλοιο κάναμε τον κύκλο των Επτανήσων. Βέβαια, μέναμε και από 2-3 μέρες σε κάθε νησί!! Αυτό το καλοκαίρι όμως δεν ήταν ίδιο με όλα τα υπόλοιπα. Έκανε διακοπές μαζί μας και ο κορονοϊός, ταξιδεύοντας από χώρα σε χώρα και από νησί σε νησί. Αλλά, το καλοκαίρι είναι καλοκαίρι και οι παραλίες για τους τουρίστες.

*6 Νοεμβρίου 2020*

Μία μέρα πριν το καθολικό Lockdown, τον αυστηρό εγκλεισμό που δεν ήξερε κάνεις πόσο θα διαρκέσει. Η πόλη ήταν γεμάτη κόσμο, κάθε τραπέζι σε κάθε ταβέρνα, καφετέρια, μπαρ ήταν γεμάτο. Ο κόσμος χαιρόταν την τελευταία του έξοδο. Εκείνη την ημέρα όλοι βάλαμε τα καλά μας, ντυθήκαμε, φτιαχτήκαμε και βγήκαμε με τους φίλους μας. Όμως, δεν ήμασταν τόσο χαλαροί, τόσο ήρεμοι. Στους δρόμους κυριαρχούσε μία αναστάτωση, ένας πανικός και μία βιασύνη να προλάβουμε, να προλάβουμε να περάσουμε καλά.

*1 Ιανουαρίου 2021*

Φέτος αλλάξαμε χρόνο μαζί με τον κορονοϊό. Αλλάξαμε το χρόνο πολύ διαφορετικά. Οι περισσότεροι ήμασταν σπίτια μας υγιείς με την οικογένεια μας και πολλοί μακριά από τους ανθρώπους τους. Άλλοι ήταν αναίσθητοι και διασωλημένοι, άλλοι δεν πρόλαβαν τον καινούριο χρόνο, άλλοι μάχονταν μέρα-νύχτα για να σώσουν τους παθόντες και άλλοι πάνω από μικροσκόπια και κομπιούτερ για να σώσουν όλους εμάς.

Και όντως έτσι συνέβη. Μας έσωσαν. Τα κατάφεραν. Ίσως να άργησε λίγο η πανάκεια του SARS-COV2, αλλά βρέθηκε. Τουλάχιστον το 2021 ξεκίνησε θετικά και όχι μόνο με θετικά κρούσματα.

*Απρίλιος*

Έχει έρθει άνοιξη πλέον. Και ακόμα έχουμε τη ζωή μας σε αναστολή. Είμαστε μήνες απομακρυσμένοι και απομονωμένοι, σε «λήθαργο». Όμως, ύστερα από 5 μήνες, αρχίσαμε να ακούμε μία επιπλέον φράση από τους ειδικούς που μας δίνει δύναμη να συνεχίσουμε ακόμα λίγο: «Πανδημία είναι θα περάσει…» και όχι μόνο τις φράσεις που σπάραζαν τις καρδίες μας μέχρι τώρα : «Μένουμε σπίτι», «Κρατάμε αποστάσεις».

Έχουν αλλάξει οι ζωές μας, ίσως αλλάξαμε και εμείς μαζί τους. Σύντομα, όμως, θα γυρίσουμε πίσω στην καθημερινότητα μας, θα κάνουμε τα ταξίδια που τόσο πολύ ονειροπολούσαμε κάθε πρωί πίσω από το παράθυρο χαζεύοντας το κενό. Σύντομα θα ξανά δούμε τους παππούδες και τις γιαγιάδες που τόσο πολύ μας έχουν λείψει, θα πάμε στο χωριό και θα μαζευτούμε πάλι όλοι συγγενείς και φίλοι. Σύντομα θα ξανά ζήσουμε την ομορφιά της ζωής.

Και πάντα θα θυμόμαστε, θα ευχαριστούμε, θα τιμάμε τους ανθρώπους που βοήθησαν σε όλο αυτό. Θα ευχαριστούμε τους ήρωες μας. Όλους με τη σειρά. Τους γιατρούς, τους φαρμακοποιούς, όσους ήταν υποχρεωμένοι να εργάζονται επί πανδημίας στα σούπερ μάρκετ και τις δημόσιες-ιδιωτικές υπηρεσίες, τους αστυνομικούς που προσπαθούσαν καθημερινά να παρακολουθούν την τήρηση των μέτρων, την ίδια την κυβέρνηση που θέσπισε κατάλληλα μέτρα, ανεξαιρέτως αν μας άρεσαν ή όχι, όλους τους ειδικούς και τους επιστήμονες που μας έβγαλαν από την αυτή την αδιέξοδο και φυσικά μην ξεχνάμε πως ήρωες είμαστε και όλοι εμείς που με την επιμονή μας, την υπομονή μας, την πίστη μας καταφέραμε να κάνουμε την πανδημία να περάσει!!!

**‘Ινδος Γεώργιος – 1ο Γυμνάσιο Φλώρινας**

**Ο παράδεισος της γης**

Χέρι στη φωτιά η σαγήνη

απ’ τα νήνεμα λαγκάδια σαν ένα βήμα να  ‘κανα  και να ‘φτασα

στην αμμουδερή ακροθαλασσιά,

εκεί αργοπνιγόμουν με του Ζέφυρου τα φτερά.

Αγάλι, αγάλι, σκαλί  σκαλί απόσταζε η αυγή μέχρι

Πήγασος ολόγιομος κάλπασε,

στου ξενιτεμένου στη ράχη απάνου τύρβη να  αποθέσει.

Πισώπλατα το ξίφος λησμονούσε το τέλος να ‘ρθει.

Μα σαν  ορθώθηκε η κορφή θα με στηλιτεύαν οι Θεοί…

Το ‘ξερα

απ’ του αιθέρα τη πληγή,  θαμπόφεγγε ο παράδεισος της  γης.